
CHEMAREA STRĂBUNILOR 


În sălbăticie 


Străvechi şi rătăcitoare dorințe 
Rup lanțul obişnuinței. 
Se trezesc, din somn hibernal, 
Strămoşii sălbaticei ființe. 


1 
Buck 


Buck nu citea ziarele, altminteri ar fi ştiut că necazul se 
zămislea şi că asta nu-l privea doar pe el, ci pe orice câine 
voinic, cu muşchi tari şi cu blană lungă şi călduroasă, de la 
Puget Sound până la San Diego. 

Asta pentru că oamenii, scotocind prin întunericul arctic, 
găsiseră un metal galben şi fiindcă vapoarele şi companiile de 
transport profitau enorm de descoperirea respectivă, cărând 
mii de indivizi ce se repezeau spre ţinuturile nordice. Tipii 
aceia voiau câini, iar animalele dorite de ei erau dulăi voinici, 
cu muşchi puternici, capabili de mari eforturi, cu blănuri care 
să-i apere de ger. Buck trăia într-o casă uriaşă din Santa 
Clara Valley, cea mereu plină de soare. Locul se numea 
„Tinutul judecătorului Miller”. Era ceva mai retras de la drum, 
pe jumătate ascuns între copaci, printre care se putea vedea 
veranda răcoroasă ce înconjura clădirea. 

De casă te puteai apropia pe nişte alei pietruite ce şerpuiau 
printre păşunile întinse, pe sub pâlcurile de plopi înalți. 

Mai în spate, lucrurile aveau chiar dimensiuni mai 
impresionante decât cele din față. Acolo se găseau marile 
grajduri, unde o duzină de bărbaţi şi de băieți munceau, 
şirurile de case ale celor ce lucrau la vie, locuinţele rânduite 
ordonat ale argaților, via, păşunile verzi, livezile, straturile cu 
căpşuni. Se mai afla acolo instalația de pompare a fântânii 
arteziene. Nu lipsea nici rezervorul uriaş din ciment unde 
băieţii judecătorului Miller se îmbăiau dimineața şi se 
răcoreau în fierbinţile după-amiezii. 

Peste această imensă avere stăpânea Buck. Aici se născuse 
el şi trăise primii patru ani din viaţă. 

Adevărat, existau şi alți câini. Trebuiau să existe şi alți 
câini într-un loc atât de întins, dar ei nu contau. Ei veneau şi 
plecau, stăteau în cotețele lor supraaglomerate sau în 
obscuritatea casei, ca Toots, mopsul japonez sau Ysabel, 


cățeluşa mexicană fără păr, făpturi ciudate ce rareori îşi 
scoteau nasul pe afară sau puneau piciorul pe pământ. 

Pe de altă parte, existau foxterierii, câţiva cel puţin, care 
lătrau amenințător la Toots şi la Ysabel, care-i priveau prin 
ferestre, apăraţți de o armată de servitoare înarmate cu 
mături. 

Dar Buck nu era un câine de casă, ci de curte. Întregul 
regat îi aparținea. Sărea în piscină când voia, se ducea la 
vânătoare cu fii judecătorului, le escorta pe Mollie şi Alice, 
fetele judecătorului, în întunericul serii sau în zori de zi. În 
nopțile de iarnă zăcea la picioarele judecătorului, lângă focul 
ce ardea cu zgomot în căminul din bibliotecă. Îi căra în 
spinare pe nepoţii judecătorului sau îi dădea de-a rostogolul 
prin iarbă şi avea grijă să nu păţească nimic rău pe la 
fântână, grajduri sau prin alte locuri. 

Printre terieri, el păşea cu măreție. Pe Toots şi pe Ysabel 
nici nu-i băga în seamă. Era rege, stăpânea peste tot ce 
mişca, se târa sau zbura din ţinutul judecătorului Miller, 
inclusiv peste oameni. 

Tatăl său Elmo, un imens Saint-Bernard, fusese tovarăşul 
de nedespărțit al judecătorului, iar Buck preluase atribuţiile 
părintelui său. Nu era la fel de mare, cântărea doar o sută 
patruzeci de livre, adică vreo şaptezeci de kilograme, pentru 
că mama lui, Shep, fusese din rasa ciobănesc scoţian. 

Totuşi o sută patruzeci de livre, la care se adăuga 
demnitatea provenită din respectul pe care i-l arătau toți, îl 
făceau să se comporte ca un rege. Timp de patru ani, trăise ca 
un aristocrat. Se născuse cu o anumită mândrie. Chiar era 
puţin egoist, ca un boier de la ţară, din cauza singurătăţii în 
care viețuia. Nu devenise însă un câine răsfățat, se ferise de 
aşa ceva. Vânătoarea şi deliciile deplasărilor prin vastele 
întinderi de pădure şi de câmpie îl făceau să nu se îngraşe şi 
îi întăriseră muşchii. La fel ca rasele de câini din zone mai 
reci, plăcerea de a se bălăci în apă îi menţinuse şi îi întărise 
sănătatea. Aşa se prezenta câinele Buck în toamna anului 
1897, când aurul găsit la Klondike atrăgea toţii bărbaţii către 


nordul înghețat. Dar Buck nu citea ziarele şi nu ştia că 
Manuel, unul dintre ajutorii de grădinar, însemna pentru el o 
cunoştinţă nedorită. 

Manuel avea un păcat de moarte. Îi plăceau jocurile de 
noroc. De asemenea, avea o încredere oarbă în acest sistem. 
Asta avea să îl trimită în iad, căci, pentru a juca îi trebuiau 
bani, iar câştigurile sale de ajutor de grădinar nu-i permiteau 
decât să-şi întrețină nevasta şi numeroşii săi copii. 

Judecătorul se afla la o întâlnire la Asociaţia Viticultorilor, 
iar băieții se ocupau cu organizarea unui club de atletism, în 
noaptea de neuitat a ticăloşiei lui Manuel. Nimeni nu ia văzut, 
pe el şi pe Buck, ieşind prin livadă, la ceea ce dulăul credea a 
fi o plimbare. 

Şi, cu excepţia unui bărbat singuratic, nimeni nu i-a văzut 
ajungând într-o mică gară cunoscută drept College Parck. 
Bărbatul acela a discutat cu Manuel şi i-a dat nişte bani. 

— Ai fi putut împacheta mai bine marfa înainte de a o livra, 
zise străinul arțăgos, iar Manuel dublă frânghia groasă pe sub 
zgarda lui Buck. 

— Să ţii bine de ea, spuse ajutorul de grădinar şi celalalt îi 
făcu semn din cap că aşa va face. 

Câinele acceptase funia cu demnitate. Nu mai purtase aşa 
ceva, e adevărat, dar se învățase să aibă încredere în oamenii 
pe care îi ştia. Îi considera ca fiind mai înţelepţi decât el 
însuşi. Dar, când frânghia trecu în mâinile celuilalt, Buck 
mârâi amenințător. 

Îşi manifestase astfel nemulțumirea şi credea că se 
înțelesese asta ca o poruncă. Dar, spre surprinderea lui, funia 
i se strânse de gât, astfel că se sufocă. Înfuriindu-se de 
îndată, se aruncă asupra bărbatului, care-l întâmpină în plin 
salt, îl apucă de undeva din apropierea gâtului şi-l aruncă pe 
spate. Apoi funia se strânse mai tare, nemiloasă, în vreme ce 
Buck se zbătea furios, cu limba scoasă de un cot şi gâfâind 
din răsputeri. 

Niciodată, în viața lui, nu fusese tratat aşa de rău şi nu 
fusese aşa de furios. Dar forțele îi slăbiră, ochii i se holbară şi 


nu mai ştiu nimic până ce trenul plecă şi doi oameni îl 
aruncară în vagonul de bagaje. 

Ceea ce află apoi fu că limba îl durea şi că se găsea într-un 
fel de căruță. Şuieratul ascuţit al locomotivei îl lămuri. 
Călătorise deseori cu judecătorul şi ştia cum este când te afli 
într-un vagon de bagaje. 

Îşi deschise ochii şi în ei se citea mânia dezlănţuită a 
câinelui furat. Bărbatul sări să îl apuce de beregată, dar Buck 
fu mai rapid ca el. Fălcile îi apucară mâna şi nu-i dădură 
drumul până ce nu-şi pierdu iar cunoştinţa. 

— Aha, are năbădăi, zise bărbatul, ascunzându-şi mâna 
muşcată de privirile paznicului de la bagaje, ce fusese atras 
acolo de zgomotul luptei. Îl duc pentru şeful meu până la 
Frisco. Un veterinar nebun de acolo crede că-l poate vindeca. 

În ceea ce priveşte călătoria din noaptea aceea, bărbatul a 
vorbit mai clar despre sine într-un adăpost din spatele unui 
salon din San Francisco. 

— Nu iau decât cinzeci de dolari, a mormăit el. N-aş fi 
făcut-o pentru mai puţin de o mie de dolari, bani gheaţă. 

Mâna îi era înfăşurată într-o batistă însângerată, iar 
pantalonul îi era rupt în partea dreaptă, de la genunchi până 
la gleznă. 

— Cât a luat celălalt? întrebă barmanul. 

— O sută, i se răspunse. Nu vreau să iau nici eu mai puţin, 
aşa că ajută-mă! 

— Asta înseamnă o sută cinzeci, calculă barmanul şi face 
atât, altfel sunt un dobitoc. 

Răpitorul îşi desfăcu bandajul şi se uită la mâna sa rănită. 

— Dacă nu mă îmbolnăvesc de hidrofobie... 

— Asta e doar din cauza că te-ai născut să mori spânzurat, 
râse barmanul. Hai, ajută-mă să scoatem marfa! adăugă el. 

Uluit, suferind cumplit din pricina durerilor de la gât şi 
limbă, pe jumătate mort, Buck încercă să le facă față celor ce- 
l torturau. Dar fu aruncat de câteva ori, până ce îi scoaseră 
zgarda grea, din aramă, de la gât. Apoi, îl dezlegară şi fu băgat 
într-o cuşcă. 


Acolo zăcu tot restul nopţii, furios, cu mândria grav rănită. 
Nu înțelegea ce însemnau astea toate. Ce voiau de la el 
străinii aceia? 

De ce îl țineau în cuşca aceea, atât de îngustă? Nu ştia de 
ce, dar se simțea ameninţat de alte nenorociri. De câteva ori, 
în timpul nopții, sări în picioare când uşa adăpostului se 
deschisese, aşteptându-se să-l vadă apărând pe judecător ori 
măcar pe băieți. 

Dar, de fiecare dată, nu se ivea decât chipul umflat al 
barmanului care se holba la el la lumina slabă dată de o 
lumânare de seu. Şi de fiecare dată lătratul vesel ce se năştea 
în gâtlejul lui Buck se transforma într-un mârâit sălbatic. Dar 
barmanul l-a lăsat în pace. 

Dimineaţa, au intrat acolo patru oameni şi au luat cuşca. 
Mai mulți călăi, şi-a zis Buck, căci arătau cumplit, erau nişte 
făpturi hidoase şi zdrențăroase, iar câinele s-a repezit la ei şi 
i-a amenințat de dincolo de gratii. Ei au râs de el şi l-au 
zgândărit cu beţele pe care le prindea în colți, până a priceput 
că asta îi distra. Atunci s-a aşezat cuminte şi i-a lăsat să urce 
cuşca într-un vagon. După care el şi cuşca în care era închis 
au trecut prin mai multe mâini. Funcţionarii de la serviciul de 
mesagerie rapidă s-au ocupat de el. A fost dus în alt vagon. 
Apoi l-au transportat un camion, alături de nişte cutii şi 
pachete. A fost urcat pe un vapor cu aburi. Apoi a ajuns într- 
un depou de cale ferată şi până la urmă depus într-un vagon 
expres. 

Timp de două zile şi două nopţi, vagonul acela a fost tras de 
locomotive care şuierau. Buck nu a băut apă, nici nu a 
mâncat în acest timp. Furios, îi întâmpina pe cei care se 
apropiau de cuşca lui cu un mârâit amenințător. 

Pe oameni îi distra felul în care se zbătea el în spatele 
barelor. Râdeau de el şi îşi băteau joc de soarta lui. Mârâiau 
şi ei şi lătrau asemenea câinilor, dădeau din mâini şi 
croncăneau. 

Era o prostie, pricepea asta. Dar asta nu-l împiedica să se 
înfurie. De foame nu-i mai păsa, dar lipsa apei îi împingea 


mânia până la turbare. Fiindcă era destul de sensibil, felul 
prost în care era tratat dusese la inflamarea gâtului şi limbii 
sale. 

Se bucura de un singur lucru: funia îi fusese scoasă de la 
gât. Aceasta le dăduse lor un avantaj nedrept. Acum, că 
fusese scoasă, avea să le arate el! Nu aveau să îl mai lege 
vreodată de gât! 

Cel puţin acest lucru fusese hotărât. Pentru că două zile şi 
două nopți nu mâncase, nici nu băuse şi fusese chinuit, 
strânsese în el atâta mânie că vai de primul ce avea să-i cadă 
în labe! 

Ochii îi erau acum injectaţi, iar el se transformase într-un 
nebun furios. Nici măcar judecătorul nu l-ar fi recunoscut. lar 
funcționarii din expres au respirat uşuraţi când l-au mutat în 
trenul spre Seattle. 

Patru bărbaţi au cărat apoi cuşca din vagon până într-o 
curte înconjurată de ziduri înalte. Un om voinic, îmbrăcat cu 
un pulover roşu, pe gât, a semnat în registru pentru primire. 

Acela trebuia să fie, a ghicit Buck, cel care urma să-l 
tortureze, aşa că a urlat cu sălbăticie, printre gratii. Omul a 
rânjit, apoi a adus un ciomag şi o toporişcă. 

— Doar n-o să-l scoţi acum din cuşcă? l-a întrebat un 
bărbat. 

— Ba da, a răspuns celălalt şi a izbit cu toporişca de cuşcă. 

Ceilalți patru s-au împrăştiat de îndată şi s-au urcat pe 
ziduri, gata să se uite la un asemenea spectacol. 

Buck s-a repezit acolo unde lemnul fusese zdrobit, apucând 
cu colții şi luptându-se să lărgească deschizătura. Toporişca 
izbea în continuare. Era clară intenţia bărbatului în pulover 
roşu de a-l elibera. 

— Hai, ucigaşule cu ochi însângerațţi! zise el, când făcu o 
deschizătură destul de mare ca trupul câinelui să poată trece 
pe acolo. 

Imediat după aceea, aruncă toporişca şi luă ciomagul cu 
mâna dreaptă. lar Buck părea într-adevăr un ucigaş cu ochii 
însângerațţi, atunci când ieşii din cuşcă, cu blana zbârlită, cu 


spume la gură, cu o privire turbată. Drept către bărbatul 
acela îşi lansă cele o sută patruzeci de livre de furie strânsă în 
zilele de chin. În plin salt, cum fălcile îi erau gata să-l apuce 
pe om, simți o zguduitură atât de puternică încât îi străbătu 
tot corpul şi îi închise botul. Se răsuci prin aer, căzând pe 
pământ pe spate şi pe o parte. 

Nu mai fusese lovit vreodată până atunci de un ciomag şi 
nu înţelegea. Cu un fel de mârâit, pe jumătate lătrat, se ridică 
iar în picioare şi sări. Urmă din nou izbitura ce-l făcu să se 
prăbuşească la pământ. De data aceasta pricepuse că era 
vorba de bâtă, dar nebunia lui nu ştia ce înseamnă să te 
fereşti de ceva. De câteva ori sări şi de tot atâtea ori ciomagul 
îl readuse la pământ. După o izbitură cumplită, se târa, prea 
ameţit ca să mai sară. Se holba nelămurit, cu sângele 
țâşnindu-i din gură şi din urechi, cu frumoasa lui blană 
pătată. Apoi bărbatul înaintă şi îl lovi, intenționat, cu bâta 
peste bot. Toată durerea îndurată până atunci fusese nimic în 
comparaţie cu aceea. Cu un urlet ce părea al unui leu, se 
aruncă iar asupra omului. Dar acesta, trecându-şi ciomagul 
în mâna stângă, îl izbi cu sânge rece sub falcă. Buck descrise 
un cerc complet prin aer, apoi se prăbuşi în cap şi pe piept. 

Se repezea pentru ultima oară. Omul lovi cu viclenie, iar 
câinele căzu iar pe jos, fără cunoştinţă. 

— Se pricepe să frângă dulăii, asta cred eu, strigă 
entuziasmat unul dintre spectatori. 

— Frânge şi coioți, în fiecare zi şi de două ori mai mulți 
duminica, îi răspunse altul, apoi se urcară în căruţă şi 
dădură bice cailor. 

Buck îşi reveni, dar nu mai avea puteri. Zăcea acolo unde 
căzuse, de unde se uita la bărbatul în pulover roşu. 

— Răspunde la numele de Buck, silabisea acesta, uitându- 
se peste scrisoarea barmanului ce îl anunţase despre cuşcă şi 
conținutul ei. Buck, băiete, continuă el cu un glas plăcut, ai 
primit lecţia meritată şi acum ar fi bine să uiţi ce s-a 
întâmplat. Ai aflat care-ţi este locul, eu îl ştiu pe al meu. Fii 
un câine bun şi totul va fi bine. Fii unul rău şi scot eu untul 


din tine. Ai înțeles? 

În timp ce vorbea îl mângâia pe capul atât de bătut pe 
bietul dulău. Chiar dacă durerea era cumplită, Buck nu mai 
protesta. 

Când omul îi aduse apă, bău cu multă poftă. Apoi mâncă 
nişte bucăți de carne crudă chiar din mâna bărbatului. 

Fusese bătut, ştia asta, dar nu răpus. Pricepuse, odată 
pentru totdeauna, că nu avea nicio şansă de câştig în fața 
unui om cu un ciomag. Învăţase o lecţie pe care nu avea să o 
mai uite vreodată. Ciomagul a fost o revelație. A însemnat 
pătrunderea în regatul sălbăticiei. 

Întâmplările din viață au îmbrăcat, de atunci, o formă mai 
cumplită. Ca să le facă față, a început să apeleze la viclenia 
latentă din făptura lui. Pe măsură ce treceau zilele, veneau 
alți câini, în cuşti ori legaţi cu frânghiile. Unii tăcuți, alții 
urlând, alții furioşi ca el. Unul după celălalt treceau în 
stăpânirea omului cu pulover roşu. 

De fiecare dată vedea acelaşi spectacol brutal. Omul cu 
bâta făcea legea. Era stăpânul ce trebuia ascultat. Buck a 
văzut câini care, la sfârşit, îi lingeau mâna bărbatului şi 
dădeau din coadă pe lângă el. Ba chiar a văzut un dulău ce n- 
a vrut nici să se recunoască învins, nici să se împace şi care a 
murit în cele din urmă în lupta pentru supremație. 

Oamenii veneau mereu şi discutau în toate felurile cu 
bărbatul în pulover roşu. Şi, în momentele acelea, nişte bani 
treceau de la ei la cel cu pulover roşu. Apoi, străinii luau de 
acolo unul sau mai mulți câini. 

Buck se întreba unde se duceau ei, fiindcă nu se mai 
întorceau niciodată. Dar el se temea de viitor şi se bucura de 
fiecare dată când nu fusese ales. Dar veni şi timpul lui, în cele 
din urmă. Un omuleț măsliniu, care vorbea stricat englezeşte, 
cu multe exclamații ciudate, pe care Buck nu le înțelegea, 
apăru într-o zi. 

— Sacredam! strigă el, cu ochii aţintiți pe Buck. Bun câne 
ăla! Ei! Cât cost? 

— Trei sute şi e chilipir la prețul ăsta, răspunse repede 


bărbatul în pulover roşu. Şi, fiindcă plăteşti din banii 
guvernului, n-o să-i dai cu piciorul, nu, Perrault? 

Perrault rânji. Luând în considerare că prețul câinilor 
crescuse substanţial din pricina cererii foarte mari, nu era o 
sumă usturătoare pentru un animal pe cinste. Guvernul 
canadian nu ieşea în pierdere, iar poşta avea să fie dusă cât 
de repede se putea. 

Perrault se pricepea la câini. Când se uită la Buck, pricepu 
că un dulău ca el se găsea într-o haită de o mie. „Ba chiar la 
zece mii”, îşi zise el în gând. Buck văzu banii trecând de la 
unul la altul. Nu se miră când Curly, o căţea de treabă din 
Newfoundiand şi el fuseră luaţi de omulețul măsliniu. Atunci 
l-a văzut pentru ultima oară pe bărbatul în pulover roşu. Ca 
şi Curly se uita de pe puntea vasului „Narwha!” la oraşul 
Seattle ce se îndepărta, şi era pentru ultima dată când vedea 
însoritul sud. 

Buck şi Curly au fost luaţi de Perrault şi duşi unuia mai 
întunecat la chip, unui uriaş pe nume Francois. Perrault era 
un franco-canadian oacheş, iar Francois era un metis franco- 
canadian, de două ori mai întunecat la chip. Erau oameni noi 
pentru Buck, cum avea să mai vadă mulți alții, şi, deşi nu 
arăta vreo afecțiune pentru ei, nu părea nici să-i respecte. 
Învăţă repede că Perrault şi Francois erau corecţi, calmi şi 
imparțiali în administrarea dreptăţii sau prea cunoscători în 
ale câinilor pentru a se lăsa păcăliți de aceştia. 

Pe „Narwhal!l”, Buck şi Curly călătoriseră împreună cu alți 
dulăi. Unul dintre ei era mare şi alb, adus de la Spitsbergen 
de către căpitanul unei baleniere ce mai târziu însoţise o 
echipă de geologi în ținutul Barents. Era prietenos, într-un fel 
alunecos. Îi zâmbea în față unuia, gândindu-se, în acelaşi 
timp, ce şiretlic să folosească. De pildă, din mâncarea lui 
Buck a furat chiar începând din prima zi. Când Buck s-a 
repezit la el să-l pedepsească, biciul lui Francois a sfârtecat 
aerul, atingându-l mai întâi pe vinovat. Lui Buck i-a fost apoi 
uşor să-şi recupereze osul. A fost corect din partea lui 
Francois, îşi zise dulăul, iar metisul a crescut în ochii săi. 


Celălalt câine nici nu părea prietenos, nici nu se bucura de 
afecțiune din partea lor, dar nu încerca să fure din mâncarea 
nou-veniților. Era un dulău morocănos ce îi arăta lui Curly 
foarte clar că nu dorea decât să fie lăsat în pace. I se spunea 
Dave. Mânca, dormea, căsca uneori şi nu părea interesat de 
nimic. Nici măcar de soarta vasului, atunci când trecu prin 
strâmtoarea Queen Charlotte şi se rostogolea şi se zbătea de 
parcă înnebunise. Pe când Buck şi Curly se speriaseră, el 
abia îşi ridicase privirea, se uitase mirat la ei, căscase şi 
adormise la loc. Zi şi noapte, vaporul era împins de elicea sa 
neobosită. Deşi fiecare zi se asemăna celeilalte, Buck simţi că 
vremea se răcea. Şi, în sfârşit, într-o dimineaţă elicea se opri, 
iar pe „Narwha!” curiozitatea spori. Buck simțea, ca şi ceilalți 
câini, că urma o schimbare importantă. Francois îi aduse, cu 
biciul, pe punte. La primul pas făcut pe suprafața îngheţată, 
picioarele lui Buck se afundară în ceva alb şi moale, ca un 
noroi. El se dădu înapoi, mârâind. Substanța aceea albă 
cădea din văzduh. Se scutură, dar şi mai multă căzu pe el. O 
mirosi curios, apoi o linse. Ciupea ca focul, apoi dispărea. 
Încercă iar, cu acelaşi rezultat. Privitorii izbucniră în hohote 
de râs, iar el se simțea ruşinat, fără să ştie de ce. Vedea 
zăpadă pentru prima oară. 


2 
Legea bâtei şi a colţilor 


Prima zi a lui Buck pe plaja de la Dyea a însemnat un 
coşmar. Fiecare oră a fost plină de surprize şi de şocuri. 
Fusese aruncat dintr-o dată din mijlocul civilizației în 
sălbăticiei. Nu mai avea viața răsfăţată, însorită, de altădată, 
ci chinul şi munca neobosită. Acolo nu existau nici pacea, nici 
odihna, nici măcar pentru o clipă. Totul era confuzie şi 
acțiune, în orice clipă viaţa îi era în primejdie. 

Exista nevoia imperativă de a fi mereu în alertă, atât la 
oameni, cât şi la câini. Cu toţii erau sălbatici şi nu cunoşteau 
decât legea bâtei şi a colților. Nu mai văzuse câini bătându-se 
aşa cum o făceau aceste creaturi ce păreau mai curând lupi. 
La prima experiență a sa a primit o lecţie de neuitat. 
Adevărat, a fost o experienţă indirectă. Victima acesteia a fost 
Curly Aveau tabăra lângă un depozit de buşteni, unde ea, 
prietenoasă, încerca să se apropie de un câine husky mare 
cât un lup, dar nici pe jumătate cât ea. N-a existat nicio 
avertizare, ci doar un salt brusc, iar fața cățelei a fost 
sfârtecată de la ochi la falcă. 

Aşa atacau lupii, muşcau şi se fereau. Dar mai era vorba de 
ceva. Treizeci sau patruzeci de husky alergară de îndată acolo 
şi îi înconjurară pe luptători cu un cerc tăcut. Buck nu le 
înțelese intențiile, nici pofta din priviri. Curly se repezi la 
adversarul ei, care sări într-o parte. La următorul ei atac, o 
întâmpină cu pieptul, în aşa fel că o dobori la pământ. Nu s-a 
mai ridicat vreodată de jos. Asta aşteptaseră dulăii husky din 
jur. Se aruncară toți asupra ei, lătrând şi mârâind, în vreme 
ce ea țipa disperată dintre trupurile lor zbârlite. Atât de brusc 
s-a petrecut totul că Buck a fost luat prin surprindere. L-a 
văzut pe Spitz alergând cu limba lui roşie scoasă în afară, de 
parcă ar fi râs. L-a văzut pe François, mânuind un topor, 
repezindu-se între câini. Alţi trei bărbaţi, cu ciomege, i-au 
sărit în ajutor ca să-i împrăştie pe dulăi. N-a durat mult. La 


două minute de când Curly căzuse, ultimul dintre atacatorii 
ei era fugărit cu bâta. Dar ea zăcea acolo fără viață, în zăpada 
bătătorită, făcută bucăţi, în timp ce metisul stătea aplecat 
deasupra ei, înjurând cumplit. Scena aceea i-a revenit lui 
Buck de multe ori în timpul somnului, speriindu-l. 

Aşa stăteau lucrurile. Lupta nu era cinstită. Nu exista milă. 
Odată aflat la pământ, erai terminat. Ei, bine, trebuia să nu 
ajungă niciodată la pământ. Spitz îşi scoase iar limba şi 
râdea, iar din clipa aceea Buck l-a urât de moarte. Înainte să- 
şi revină din sperietura cauzată de moartea cățelei Curly, el fu 
şocat că François îi fixă un echipament din felurite curele. Era 
harnaşamentul, cum văzuse că puneau oamenii pe cai. Şi, 
cum munceau armăsarii, aşa avea să lucreze el, trăgând 
sania pe care stătea François spre pădurea din vale, apoi 
întorcându-se cu o încărcătură de lemne pentru foc. Deşi 
demnitatea lui era serios afectată prin faptul că devenise un 
animal de muncă, era prea isteţ să se revolte. Trase din greu, 
cât de bine se pricepu, deşi activitatea era nouă şi ciudată. 
François era sever, cerea supunere totală. Cu ajutorul biciului 
o şi obținea. Dave, care se dovedea un câine rotaş cu 
experienţă, îl muşca pe Buck în spate de câte ori greşea. Spitz 
era conducătorul experimentat. Deşi nu putea ajunge mereu 
la Buck, mârâia cu reproş din când în când sau călca mai 
apăsat ca să ştie Buck pe ce urme să o ia. 

Dulăul învăţa repede. Sub acțiunea combinată a celor doi 
câini şi a lui Francois, făcu un progres remarcabil. Când se 
întoarseră la tabără, ştia să se oprească la „ho!”, să pornească 
la „marş” şi să se ferească din fața câinelui rotaş când sania 
încărcată venea repede la vale, peste picioarele lor. 

După-masă, Perrault, care se grăbea să plece cu ceea ce 
avea de livrat, reveni la tabără cu alți doi câini. Le zicea Billie 
şi Joe. Erau fraţi, din rasa husky. Se trăgeau din aceeaşi 
mamă, dar erau tare diferiţi, ca noaptea de zi. Partea rea a lui 
Billie era blândeţea sa exagerată, în timp ce Joe era opusul 
său, tăcut şi supărăcios, cu un veşnic mârâit şi o privire 
urâtă. 


Buck îi primi prieteneşte pe amândoi. Dave nu-i băga în 
seamă, iar Spitz îi bătu pe rând. După ce o încasă, Billie 
trecu, ascultător, la muncă, Joe îl înfruntă pe Spitz zburlit, cu 
urechile date pe spate, arătându-şi colții. Atât de cumplit 
arăta, că Spitz o lăsă mai moale şi se repezi iar asupra 
bietului Billie, pe care-l mai bătu odată. 

Până seara, Perrault se mai asigură cu un câine, un husky 
bătrân, lung şi uscat, cu o față plină de cicatrice, cu ochii 
scânteietori, ce impunea respect. Se numea Sol-leks, adică 
„Furiosul”. Ca şi Dave, nu cerea nimic, nu dădea nimic, nu 
aştepta nimic. lar când el păşi fără grabă chiar în mijlocul lor, 
nici măcar Spitz nu-l atacă. 

Avea o particularitate pe care ghinionul făcu ca Buck să o 
descopere. Nu-i plăcea să se apropie cineva de el pe partea 
unde nu vedea. Buck s-a făcut vinovat de aşa ceva, fără voia 
lui. Brusc, Sol-leks s-a rotit şi i-a despicat umărul până la os, 
pe o lungime de trei inci. De atunci, Buck n-a mai făcut 
greşeala asta şi prietenia lor n-a mai avut de suferit. 

Singura ambiţie a dulăului acela, ca şi a lui Dave, era să fie 
lăsat în pace. În aceeaşi noapte, Buck s-a confruntat cu 
importanta problemă a dormitului. Cortul, luminat de o 
lumânare, lucea călduros în mijlocul câmpiei albe. Iar când 
el, fireşte, intră înăuntru, atât Perrault, cât şi Francois, îl 
bombardară cu înjurături şi ustensile de bucătărie, până ce 
fugi afară, în ger. Un vânt tăios sufla acolo. Îl ciupi şi 
muşcătura viscolului îl făcea să sufere, în special din pricina 
umărului rănit. Se lăsă în zăpadă şi încercă să doarmă, dar 
gerul îl făcu să se ridice în curând în picioare, tremurând. 
Necăjit şi chinuit, se învârti printre corturi, dar pretutindeni 
era frig. Ici şi colo, câinii sălbatici se repezeau la el. Însă el se 
zbârlea şi mârâia ameninţător la ei, aşa că era lăsat să treacă 
mai departe. 

În cele din urmă îi veni o idee. Vru să se întoarcă să vadă 
ce făceau tovarăşii săi. Spre mirarea lui, dispăruseră. Rătăci 
iar prin tabăra întinsă, căutându-i, apoi se întoarse. Erau în 
cort? Nu puteau fi acolo, altfel ar fi fost lăsat şi el să stea 


înăuntru. Atunci unde erau? Cu coada între picioare şi 
tremurând de frig, se învârtea fără ţintă în jurul cortului. 
Brusc, zăpada se lăsă sub labele lui din față şi se scufundă în 
omăt. Ceva se mişca sub picioarele lui. Se dădu înapoi, 
zburlindu-se şi mârâind, temându-se de necunoscut. Dar un 
lătrat slab îl linişti. Atunci se întoarse ca să cerceteze. 

Simţi o adiere de aer cald. Încovrigat sub zăpadă stătea 
Billie, care se agita ca să îşi arate bunele sale intenţii, ba 
chiar se aventură, spre a fi lăsat în pace, să-l lingă, cu limba 
lui umedă şi caldă, pe Buck. 

Altă lecţie. Deci aşa procedau ei, nu? Buck îşi alese un 
locşor şi, cu mult zgomot şi risipă de energie îşi săpă o 
groapă. Apoi se băgă înăuntru. Acolo căldura trupului i se 
păstră, aşa că adormi repede. Ziua fusese lungă şi grea, iar el 
dormea adânc şi confortabil, deşi mârâia şi lătra şi se zbătea 
când visa urât. Nici nu-şi deschise ochii până ce zgomotele 
taberei nu crescură destul în intensitate. Ninsese mult în 
timpul nopții şi omătul îl acoperise cu totul. Pereţii de zăpadă 
îl apăsau de pretutindeni. Se sperie. Aşa se tem sălbăticiunile 
de capcane. 

Astfel, în viața lui pătrundeau vieţile strămoşilor săi, căci 
el, fiind un câine civilizat, de la oraş, nu avea de unde să ştie 
ce înseamnă o capcană. Brusc, sări în picioare, azvârlind 
zăpada din jur. Văzu apoi întreaga câmpie albă întinzându-se 
înaintea lui. Îşi aminti unde se găsea şi ceea ce se întâmplase 
de când ieşise la plimbare cu Manuel până când săpase 
groapa în omăt, în plină noapte. 

— Ce zic eu? zbieră Francois. Ăst câine învăţ repede. 

Perrault încuviință printr-un semn din cap. Fiind un curier 
al Guvernului Canadian, ducând lucruri importante, avea 
grijă să-şi aleagă cei mai buni câini şi se bucura în mod 
special că îl cumpărase pe Buck. 

Timp de un ceas, alți trei husky se adăugară echipei, care 
avea acum nouă componenți. După încă un sfert de oră, erau 
toți înhămați şi străbăteau drumul către canionul Dyea. Buck 
se bucura că plecaseră şi, deşi munca era grea, îi plăcea. 


Fu surprins de silința pe care şi-o dădeau toţi şi care i se 
transmitea şi lui. Dave şi Sol-leks se schimbaseră profund. 
Erau alți câini. Pasivitatea şi nepăsarea le dispăruseră cu 
totul. Erau vioi şi activi, agitându-se ca treaba să iasă bine, 
înfuriindu-se ori de câte ori ceva strica bunul mers al 
lucrurilor. Truda de pe drum părea expresia supremă a 
existenței, motivul pentru care ei trăiau şi singurul lucru ce-i 
desfăta. 

Dave era câine rotaş sau de sanie. În fața lui trăgea Buck. 
Urma Sol-leks. Restul echipei trăgeau mai în față, de un 
singur ham. Primul era conducătorul lor, Spitz. Buck fusese 
plasat special între Dave şi Sol-leks, ca să înveţe de la ei. Se 
dovedi un bun şcolar, iar ei buni profesori. Nu-l lăsau să 
persiste în greşeală şi îi predau cu colții lor ascuțiți. Dave era 
corect şi foarte isteț. Nu-l ciupea pe Buck fără motiv, nici nu 
pierdea ocazia să o facă atunci când trebuia. Cum biciul lui 
François îl ardea pe spinare, Buck pricepu că era mai bine să 
intre în ritmul celorlalți, decât să întârzie. 

Odată, la o oprire scurtă, când din pricina lui plecarea 
întârzie, pe el săriră şi Dave şi Sol-leks şi îi administrară o 
lecție pe cinste. De atunci, el avea grijă mereu să se ia după 
urmele din fața lui. Astfel că, pe măsură ce deprindea 
meseria, ceilalți începeau să-l lase în pace. Biciul lui Francois 
şuiera din ce în ce mai rar pe deasupra lui, iar Perrault chiar 
îi făcea favoarea de a-i cerceta picioarele cu grijă. 

În ziua aceea au parcurs un traseu dificil, pe deasupra 
canionului, prin Sheep Camp, depăşind Scales şi linia 
pădurii, printre ghețari şi troiene de zăpadă de sute de 
picioare adâncime, peste marea trecătoare Chilcoot, dinspre 
apa sărată şi cea dulce, ce păzeşte tristul şi singuraticul Nord. 

Au scos un timp bun printre lacurile ce se înlănțuiau, din 
craterele vulcanilor stinşi, iar noaptea au ajuns la uriaşa 
tabără de pe malul lacului Bennett, unde mii de căutători de 
aur îşi fac bărci aşteptând topirea gheţurilor, primăvara. Buck 
şi-a săpat o gaură în zăpadă şi a dormit minunat, iar în zori 
era înhămat, gata de plecare împreună cu tovarăşii săi. În 


ziua aceea au străbătut patruzeci de mile, pe o pistă bună. A 
doua zi şi cele ce au urmat, şi-au croit singuri drumul, astfel 
că au înaintat mai greu. Ca regulă, Perrault mergea în fruntea 
echipei, călcând zăpada cu rachetele, pentru ca ei să umble 
mai uşor. François, dirijând sania cu prăjina, schimba uneori 
locul cu el. Perrault se grăbea şi se lăuda singur cu priceperea 
lui în ceea ce privea gheaţa. Nu trebuia uitat că, dacă sub 
gheață apa curgea repede, pojghița era în pericol să se rupă 
foarte uşor. 

Zi după zi, la nesfârşit, Buck trudea pe pistă. Întotdeauna 
ridicau tabăra pe întuneric şi zorii îi găseau pe drum, după ce 
străbătuseră deja câteva mile. Întotdeauna îşi făceau tabăra 
după căderea întunericului, îşi mâncau bucăţile de peşte şi se 
târau să doarmă sub zăpadă. Buck era lacom. O livră şi 
jumătate de somon uscat, rația lui zilnică, nu-i ajungea. Nu 
se sătura şi suferea mereu din pricina durerilor de burtă. 
Totuşi alți câini, fiindcă erau mai uşori, şi se obişnuiseră cu 
viața de acolo, se descurcau doar cu o livră de peşte. A 
pierdut repede întregul fast ce caracteriza viața lui de 
odinioară. Pricepu că tovarăşii săi, terminându-şi mai repede 
rațiile, mâncau din porţia lui. Nu avea cum să o apere. În 
timp ce se bătea cu doi sau trei dulăi, peştele dispărea în 
gurile altora. Singura scăpare era să mănânce la fel de repede 
ca şi ceilalți. Privea în jur şi învăţa. Îl văzu astfel pe Pike, un 
câine nou, priceput în a fura, cum îi luă lui Perrault o bucată 
de şuncă pe când omul era întors cu spatele la el. Buck îl 
imită în ziua următoare şi pentru fapta lui plăti Dub, un alt 
dulău. Acest prim furtişag îl făcu pe Buck să înțeleagă cum se 
supravieţuieşte în ostilul Nord. Avea capacitatea de a se 
adapta la condiţiile schimbătoare din jur, fără de care ar fi 
pierdut. 

De asemenea, a dus la distrugerea firii sale morale, un 
lucru fără folos şi un handicap în lupta grea pentru existenţă. 
Aşa ceva se potrivea Sudului, dar în Nord, unde domnea legea 
bâtei şi a colților, cine punea preț pe asemenea lucruri sau 
era nebun sau se distrugea. 


Buck nu gândea lucrurile acelea. El se acomoda 
inconştient la noul mod de trăi. Niciodată nu fugise de o 
luptă. Dar bâta bărbatului în pulover roşu îl învinse într-un 
mod fundamental. Altădată ar fi murit apărând nişte 
considerente morale. Acum însă, pierderea întregii lui educațţii 
se manifesta prin inexistenţa oricărei morale. Nu fura pentru 
a se bucura de asta, ci ca să scape de durerile de stomac. Nu 
fura pe față, ci în secret, cu viclenie, temându-se de bâtă sau 
de colți. Evoluţia lui a fost rapidă. Muşchii i-au devenit tari ca 
piatra. A devenit rezistent la durerea obişnuită. Putea mânca 
orice, oricât de tare sau de nedigerat se dovedea. După ce 
înfuleca hrana, sucurile gastrice extrăgeau şi ultima particulă 
nutritivă necesară organismului său. 

Vederea şi auzul i se ascuțţiseră peste măsură. Chiar şi prin 
somn, auzea cel mai slab sunet şi ştia dacă îl pândea vreo 
primejdie. Învăţase să muşte cu colții gheaţa care i se trăgea 
între gheare. Când îi era sete şi deasupra găurii cu apă exista 
o pojghiță subţire, o spărgea cu labele din față. Simţea 
dinainte cât de tare va sufla viscolul şi îşi făcea adăpostul de 
noapte în conformitate cu asta. Nu învăța doar din experienţă, 
ci şi din instinctele ce-i reveneau la viață. Generaţiile de câini 
domestici de până la el nu mai contau. Îşi amintea parcă de 
copilăria neamului său, pe când haitele de câini sălbatici 
făceau ravagii în pădurile primitive şi îşi ucideau prada din 
fugă. 

Nu-i era greu să învețe să se bată ca un lup. Aşa se 
luptaseră înaintaşii săi. De la ei moştenise vechiul mod de a 
trăi, de la ei viclenia pe care o folosea în prezent. Toate aceste 
lucruri veniseră la el fără niciun efort, ca şi cum fuseseră 
întotdeauna acolo. 

Şi, când în nopţile îngheţate, îşi ridica botul şi urla prelung, 
ca un lup, de fapt strămoşii săi, morți demult, îşi ridicau 
boturile spre stele şi urlau prin secole şi prin el. Iar ritmul lui 
era ritmul lor, ce dădea glas dorințelor lor, înțelesului pe care- 
l aveau ei despre tăcere, ger, întuneric. 

Astfel, cântecul acela vechi însemna mărturia existenței 


strămoşilor săi. Revenise la viaţă fiindcă el ajunsese acolo şi 
fusese adus acolo fiindcă oamenii descoperiseră un metal 
galben în Nord şi fiindcă Manuel, un ajutor de grădinar, nu 
câştiga peste nevoile soției sale. 


3 
Dominația fiarei primitive 


Dominația fiarei primitive se manifesta puternic la Buck şi 
se intensifica în condiţiile de trai oferite de mersul pe pistă. 
Dar creşterea era secretă. Noua lui viclenie îl făcea să o 
controleze. 

Era prea ocupat să se adapteze la noua viaţă, să-şi uşureze 
traiul. Nu doar că nu se bătea, ci evita luptele, dacă putea. O 
anumită hotărâre îi caracteriza atitudinea. Nu era tentat de 
acţiuni rapide şi negândite. Îl ura cumplit pe Spitz, dar nu 
trăda nerăbdarea de a trece la fapte. 

Pe de altă parte, poate fiindcă ghicea în Buck un rival 
periculos, Spitz nu pierdea nicio ocazie să-şi arate colții. Ba 
chiar îi ieşea în drum lui Buck, străduindu-se mereu să 
înceapă o luptă ce nu s-ar fi terminat decât cu moartea unuia 
dintre ei. 

Aceasta chiar s-ar fi pornit, dacă n-ar fi avut loc un 
accident nedorit. La sfârşitul acelei zile, vroiau să ridice o 
tabăra amărâtă pe malul lacului Le Barge. Spulberând 
zăpada, un viscol tăios îi forțase să orbecăiască pentru un 
astfel de loc. De abia reuşiseră să-l găsească. În spatele lor se 
ridica un perete vertical de stâncă, iar Perrault şi Francois 
erau obligaţi să-şi facă focul şi să-şi întindă lucrurile pentru 
dormit chiar pe gheața de pe lac. Scăpaseră de cort la Dyea, 
ca să călătorească mai uşor. 

Câteva bețe şi buturugi le furnizau focul ce pâlpâia şi topea 
gheața, astfel că mâncară cina pe întuneric. Buck se cuibărise 
chiar sub peretele care-i apăra de viscol. Francois împărțea 
peştele pe care îl dezghețase mai devreme, la foc. Dar când 
Buck îşi termină porția şi se întoarse, îşi găsi culcuşul 
ocupat. Un mârâit de avertizare îi spuse că nemernicul era 
Spitz. Până atunci, Buck evitase înfruntarea cu duşmanul 
său, dar acum era prea mult. Fiara din el gemea. Se aruncă 
asupra lui Spitz cu o furie care-i surprinse pe amândoi, în 


special pe Spitz. Întreaga experiență a acestuia cu Buck îl 
arătase un rival neobişnuit de timid, care reuşea să se facă 
respectat doar prin greutate şi mărime. Şi Francois fu 
surprins când interveni să restaureze liniştea, dar pricepu 
cauza înfruntării. 

— Aha! îi strigă el lui Buck. Dă-i ce merită, pentru 
Dumnezeu! Hoţ nemernic! 

Şi Spitz voia să se bată. Urla furios, învârtindu-se în jurul 
dușmanului său, gata să atace în orice clipă. Buck era 
întărâtat şi acționa la fel de riscant. Dar chiar atunci avu loc 
ceva neaşteptat, lucrul ce amână mult lupta lor pentru 
supremație, după nenumăratele mile de trudă şi chin. O 
înjurătură de-a lui Perrault, impactul răsunător al bâtei pe 
oase, un strigăt de durere. Brusc, tabăra fu invadată de 
siluete îmblănite. Erau husky înfometați, care adulmecaseră 
tabăra şi veniseră în fugă dintr-un sat indian. 

Se târâseră acolo în timp ce Buck şi Spitz se înfruntaseră. 
Când cei doi bărbați se băgaseră între ei cu bâtele, aceştia îşi 
arătară colții şi se dădură înapoi. Erau înfometați şi mirosul 
cărnii îi înnebunea. 

Perrault îl găsi pe unul cu capul băgat în cutia cu mâncare. 
Îl lovi tare cu bâta pe îndrăzneţ, astfel că mâncarea fu 
răspândită pe jos. O clipă mai târziu, o mulțime de bestii 
înfometate  răscoleau totul, căutând pâine şi slănină. 
Ciomegele se repeziră asupra lor. Schelălăiau şi urlau sub 
ploaia de lovituri, dar nu fugeau până ce nu înghițeau ultima 
firimitură. În vremea aceasta, echipa surprinsă a câinilor de 
la sanie ieşi din adăpost şi se repezi la invadatori. Buck nu 
mai văzuse asemenea câini. Oasele le ieşeau prin piele. 
Păreau mai curând schelete umblătoare, cu ochi scânteietori 
şi colți acoperiți de bale. Nebunia foametei îi făcea de temut, 
înfiorători. Nu puteai să li te opui. Echipa câinilor de sanie fu 
respinsă până la stâncă. Buck fu copleşit de trei husky, iar 
capul şi umerii îi fuseseră sfâşiați de trei ori. Zarva era 
îngrozitoare. Billie ţipa ca de obicei. Dave şi Sol-leks, 
sângerând din pricina rănilor numeroase, se luptau, 


îndrăzneți, unul lângă celălalt. Joe muşca nebuneşte. Odată, 
îi rupse cu totul piciorul unui husky. Pike, ticălosul, sărea 
asupra animalelor invalide, rupându-le gâtul cu colții. 

Buck îşi apucă un adversar de beregată şi îi sfâşie jugulara 
cu colții. Gustul cald al sângelui îl făcu să devina mai fioros. 
Se aruncă asupra unui alt duşman, dar simți cum nişte colți 
se înfigeau chiar în gâtul lui. Erau cei ai lui Spitz, care-l 
atacau, precum laşii, din lateral. 

Perrault şi Francois, după ce făcuseră curăţenie în partea 
lor de tabără, se grăbeau să-şi ajute câinii de sanie. Valul 
sălbatic al fiarelor înfometate se dădea înapoi în fața lor, iar 
Buck se eliberă. Asta n-a durat decât o clipă. Cei doi oameni 
au fost obligați să se întoarcă pentru a mai salva din provizii, 
iar câinii husky săriră iar asupra celor de la sanie. Billie, 
îngrozit, trecu de încercuirea lor şi o luă la fugă peste gheața 
lacului. 

Fu urât de către Pike şi Dub, apoi de restul echipei. Cum 
Buck vru să pornească după el, cu coada ochiului îl zări pe 
Spitz, ce se repezea către el cu dorința vădită de a-l termina. 
Dacă ar fi fost iar înconjurat de nenumărați husky, n-ar mai fi 
avut şanse de salvare. Dar reuşi să facă față atacului lui 
Spitz, apoi porniră amândoi în fugă peste gheaţa lacului. 

Mai târziu, cei nouă câini se strânseră laolaltă şi căutară 
adăpost în pădure. Deşi nu-i mai urmărea nimeni, arătau 
rău. Fiecare fusese rănit în patru-cinci locuri, iar unii chiar 
grav. 

Dub fusese rănit grav la un picior din spate. Dolly, ultima 
cățea husky adăugată echipei la Dyea, îşi sucise gâtul. Joe îşi 
pierduse un ochi. Billie avea o ureche ruptă şi striga şi umbla 
aiurea prin noapte. 

În zori, se întoarseră şchiopătând în tabără, de unde hoţii 
plecaseră, iar oamenii erau furioşi. Câinii husky mâncaseră 
curelele de piele, pânzele şi jumătate dintre provizii. 
Înghiţiseră şi o pereche de mocasini din piele de elan de-ai lui 
Perrault, ba chiar două corzi din biciul lui François. El se uită 
întristat la câinii răniți. 


După două ceasuri de înjurături, hamurile fuseseră 
refăcute, iar echipa de răniți pornea la drum, chinuindu-se să 
străbată cea mai dificilă porţiune până la Dawson. Apele 
sălbatice, pe la Thirty Mile River, învinseră ghețurile. Le-au 
trebuit şase zile îngrozitoare ca să parcurgă cele treizeci de 
mile teribile. Au reuşit, chiar riscându-şi viețile. De multe ori 
Perrault, care mergea în față, a lunecat greşit printre gheţuri, 
căzând în apă şi fiind salvat doar de prăjina lungă pe care o 
căra. 

Termometrul arăta cinzeci de grade sub zero. 

Nimic nu-l descuraja. De aceea fusese ales curier al 
guvernului. Risca orice, chinuindu-se pe drum de dimineaţa 
până noaptea. 

Spitz şi Buck se repezeau uneori unul la altul, târând 
întreaga echipă în lupta lor. Dar atât Perrault, cât şi Francois, 
interveneau mereu la timp, să-i despartă. Odată, gheaţa s-a 
rupt înaintea şi în urma lor. Singura scăpare a fost să se 
refugieze pe o stâncă. A fost o minune că au reuşit să scape 
astfel. Când au ajuns la Hootalinqua, unde gheața era bună, 
Buck era terminat. În aceeaşi stare se găseau şi ceilalți câini. 
Dar Perrault nu ţinea cont de asta. Într-o singură zi au 
străbătut treizeci şi cinci de mile, până la Marele Somon. În 
următoarea, încă treizeci şi cinci, până la Micul Somon. În a 
treia, patruzeci, ajungând la Five Fingers. 

Picioarele lui Buck erau la fel de tari şi de compacte ca ale 
câinilor husky. Ale lui se moleşiră de-a lungul nenumăratelor 
generații, din ziua când strămoşul său fusese domesticit de 
vreun locuitor al peşterilor sau de un om de pe râu. Când 
termina munca, Buck se prăbuşea rupt de oboseală şi nu mai 
dorea altceva decât să doarmă până a doua zi, în zori, când 
plecau iar la drum. La Pelly, într-o dimineaţă, o înhămau pe 
Dolly, care nu fusese niciodată bănuită de ceva, dar care 
turbă brusc. La început urlă ca un lup, apoi se zburli, după 
care se aruncă asupra lui Buck. Dulăul o luă la fugă 
înnebunit, cu Dolly după el. Ea nu reuşi să-l ajungă, într-atât 
de speriat era. După ce alergă prin apă şi printre ghețuri, prin 


păduri şi peste dealuri, Francois îi crăpă capul cățelei turbate, 
cu un topor, atunci când ea trecu prin dreptul lui. Buck, 
epuizat, se târî, clătinându-se, pe lângă sanie, abia respirând. 
Atunci Spitz se aruncă asupra lui şi îl sfâşie cu colții. Dar 
cum biciul lui Francois se abătu asupra lui, lupta încetă în 
scurtă vreme. 

De atunci, între cei doi exista un război deschis. Spitz, şeful 
echipei, îşi simțea autoritatea primejduită de Buck. Lupta 
pentru supremație devenise inevitabilă. Amândoi o doreau. 
Buck îi amenința fățiş autoritatea celuilalt. Folosea orice prilej 
ca să provoace o confruntare. 

De exemplu, într-o zi, îi luă partea lui Pike. Acesta se 
ascunsese în zăpadă, ca să nu mai fie pus la muncă. Dar 
Spitz îl descoperi şi vroise să-l pedepsească pe măsură. 
Atunci interveni Buck. El şi cu Pike săriră pe Spitz şi fu cât pe 
ce să-i vină de hac, dacă n-ar fi intervenit Francois. 

Cu cât Dawson se apropia mai mult, cu atât Buck continua 
să intervină între Spitz şi cei vinovați. O făcea însă cu viclenie, 
când François nu se mai găsea prin apropiere. 

Cu revolta declarată a lui Buck, dezordinea din echipă 
crescuse. Doar Dave şi Sol-leks nu băgau în seamă nimic, 
restul câinilor nu mai ascultau. Necazurile se țineau lanț şi 
cauza lor îndepărtată se numea Buck. 

Francois, mereu preocupat de problemele echipei, ştia că 
înfruntarea pe viață şi pe moarte dintre cei doi dulăi devenise 
inevitabilă. Dar ocazia acelei încleştări nu se prezenta 
singură. 

Ajunseră la Dawson într-o după-amiază tare urâtă, iar 
lupta încă nu avusese loc. Acolo erau mulți oameni, 
nenumărați câini, iar Buck îi găsi pe toţi de treabă. Întreaga zi 
umblau pe strada principală, în echipe numeroase, iar 
noaptea clopoțeii li se auzeau prin aceeaşi zonă. Cărau 
buşteni pentru cabane şi pentru foc, diverse materiale pentru 
mine, muncind aşa cum făceau caii, în Santa Clara Valley. 

Ici şi colo, Buck întâlnea dulăi din Sud, dar cei mai mulți 
erau husky, din neamul lupilor. În fiecare noapte, cu 


regularitate, la doisprezece, la trei, începeau cântecul 
nocturn, o melodie ciudată, la care Buck li se alătura cu 
bucurie. Cu strălucirea înghețată a aurorei boreale deasupra 
capetelor lor sau cu stelele dănțuind prin ger, cu pământul 
pietrificat sub stratul dens de omăt, strigătul câinilor husky 
însemna, poate, provocarea vieţii. Doar că era interpretat cu 
neîncredere, cu lamentări lungi şi schelălăieli, părând mai 
mult o rugă pentru viaţă. 

Strigătul acela era vechi, vechi ca însăşi neamul lor, unul 
dintre primele strigăte dintr-o lume mai tânăra, dintr-o zi 
când strigătele erau triste. Fusese învestit cu durerile 
nenumăratelor generaţii, lucru ce-l făcea pe Buck să tresară 
şi să se agite, fără să înțeleagă de ce. Când mârâia şi 
schelălăia, asta se datora nu doar chinurilor suferite de el, ci 
şi celor suportate de strămoşii lui sălbatici, iar teama şi 
misterul frigului se transmiseseră de-a lungul miilor de ani de 
existenţă a rasei lor. 

Trebuia să tresară şi să se agite de urletul ce venea din 
epoca în care lumea nu cunoştea încă civilizația, ci doar focul 
şi adăpostul precar al cavernelor. După şapte zile de când 
trăseseră la Dawson, trecuseră pe lângă faleza abruptă de la 
Barracks, apoi urmaseră drumul Yukonului, îndreptându-se 
către Dyea şi Lacul Sărat. Perrault avea de îndeplinit o 
sarcină mai urgentă decât cea care-l adusese în ținut. Când 
mândria i se urcase la cap, vroia să bată recordul de viteză în 
timpul unei călătorii din acel an. Avea de partea lui câteva 
elemente favorizante. Mai întâi, drumul pe care se deplasau 
fusese bătătorit bine de călătorii ce-i precedaseră. Apoi, poliția 
pregătise, pe acest traseu, în două-trei locuri, ascunzători cu 
mâncare pentru oameni şi câini. În cele din urmă, nu 
transportau nimic greu. 

Distanţa până la Sixty Miles, un drum de cinzeci de mile, o 
parcurseseră în prima zi. A doua zi ajunseseră la izvorul 
Yukonului, mergând către Pelly. Dar această goană splendidă 
nu a avut loc fără necazuri şi probleme pentru Francois. 
Revolta surdă a lui Buck distrusese solidaritatea echipei. Îi 


încuraja pe ceilalți câini să nu-l mai urmeze pe Spitz şi să nu- 
l mai asculte. Cum teama față de el dispăruse, ceilalți dulăi îl 
provocau cu orice prilej. 

Pike îi fură o jumătate de peşte într-o noapte, pe care o 
înfulecă sub protecţia lui Buck. În altă noapte, Dub şi Joe se 
bătură cu Spitz şi-l făcură să renunţe la pedeapsa ce li se 
cuvenea. Buck nu se apropia de Spitz fără să mârâie şi să-şi 
zburlească ameninţător părul. De fapt, se comporta ca un 
bătăuş, plimbându-se mereu pe sub nasul lui Spitz. 

Lipsa disciplinei afecta şi relaţiile dintre ceilalți câini. Se 
certau şi se băteau mai des ca oricând. Tabăra devenise un 
câmp de luptă. Doar Dave şi Sol-leks nu se schimbaseră, deşi 
deveniră iritabili din pricina conflictelor neîncetate. Francois 
înjura de zor. Izbea zăpada cu piciorul, cuprins de mânie 
neputincioasă şi îşi smulgea părul din cap. Biciul lui fulgera 
printre câini, dar eficiența i se diminuase. Cum se întorcea cu 
spatele la ei, cum reîncepeau conflictele. Francois îl sprijinea 
pe Spitz cu biciul său, iar Buck îi susținea pe ceilalți câini. 
Bărbatul înţelesese că dulăul acela se afla în spatele 
necazurilor, iar Buck ştia asta. Era însă prea viclean ca să fie 
prins asupra faptului. Trăgea foarte bine la ham, iar truda era 
o plăcere pentru el. Dar o plăcere şi mai mare era să-i facă pe 
câini să se bată între ei. 

La gura râului Tahkeena, într-o noapte, după ce 
mâncaseră, Dub dădu peste un iepure, îl fugări, dar nu-l 
prinse. După o clipă, întreaga echipă porni la vânătoare. La 
câteva sute de yarzi mai departe se afla tabăra Poliţiei din 
Nord-Vest, cu cinzeci de dulăi, care li se alăturară. 

Iepurele fugea pe râu în jos, şi ajunse într-un golfuleț. 
Alerga pe acolo fără probleme, căci zăpada era înghețată şi îl 
susținea bine. În timp ce el fugea pe suprafața acesteia, câinii 
mai grei, se cufundau în omăt, istovindu-se. Buck îi 
conducea. Trupul lui splendid se avânta în fruntea lor, 
remarcându-se prin salturi spectaculoase, în lumina lunii. 

Dar nu avea cum să câştige. Distanţa dintre urmărit şi 
urmăritori creştea constant. În anumite momente, stârnirea 


instinctelor ancestrale îi atrage pe oameni din oraşele lor 
zgomotoase în păduri sau pe câmp pentru a ucide animalele 
cu gloanțe propulsate de energiile reacţiilor chimice doar 
pentru bucuria de a omori ceva. La fel stăteau lucrurile cu 
Buck. Alerga în fruntea haitei ca să distrugă acel lucru viu, 
acea carne vie, pe care vroia s-o sfâşie cu colții săi, apoi să-şi 
bage botul până la ochi în sângele cald. 

Există un extaz ce marchează momentele de vârf ale vieţii. 
Şi acesta este un paradox al trăirii, căci extazul respectiv se 
manifestă la cineva viu, rezultând tocmai din unitatea 
completă a faptului că el e viu. 

Această uitare de sine apare la un artist, pune stăpânire pe 
el fără veste şi dispare la fel. Apare la un soldat încins în focul 
luptei, şi care nu mai ştie ce e mila. La fel se ivise la Buck, în 
timp ce conducea haita. El urla atunci ca strămoşii săi lupii, 
alergând după prada vie ce fugea repede, înaintea lui, în 
lumina lunii. 

Urletul acela venea din adâncul făpturii sale. Anumite părți 
din ființa lui erau necunoscute şi constituiau moştenirea lui 
din timpuri imemorabile. Era stăpânit de viața curată ce 
izvora din el, de bucuria de a exista, de plăcerea oferită de 
fiecare muşchi, încheietură, alergarea exaltantă pe sub bolta 
înstelată, victoria asupra materiei moarte ce nu se putea 
deplasa în niciun fel. Dar Spitz, care nu se încălzise peste 
măsură în goana aceea şi calcula totul, părăsi haita şi îi tăie 
calea iepurelui prin mijlocul golfului. 

Buck nu se gândise la aşa ceva. El fugea pe urmele prăzii 
sale. Deodată îl văzu pe Spitz ivindu-se înaintea lui, în dreptul 
iepurelui. Acesta nu se mai putu întoarce şi colții albi ai 
dulăului îi rupseră din salt spinarea. Iepurele mai reuşi doar 
să scoată un strigăt de agonie. Auzindu-l, întreaga haită ce-l 
urma pe Buck scoase un urlet de bucurie fără margini. Dar 
Buck nu urlă. Nu se mai controlă, ci, ajungând în dreptul lui 
Spitz, se aruncă asupra lui, însă nu-i nimeri beregata. Se 
rostogoliră în zăpadă. 

Spitz se ridică atât de repede în picioare, de parcă nici nu 


fusese doborât. Îl muşcă pe Buck de umăr. De două ori colții 
săi se închiseră în gol, precum cei ai unei capcane din oțel, în 
timp ce se dădea înapoi ca să stea mai bine pe picioare şi 
mârâia amenințător, zbârlindu-şi părul. 

Într-o clipă, Buck înţelese. Venise clipa înfruntării. Urmă o 
luptă pe viață şi pe moarte. Cum se învârteau unul în jurul 
celuilalt, mârâind, cu urechile date pe spate, foarte atenţi ca 
să fie în avantaj, lucrurile deveniseră foarte clare pentru 
Buck. 

Îşi amintea parcă de alte scene la fel, având loc în pădurea 
albă de nea, pe pământul acoperit de zăpadă, sub razele lunii. 
Peste albeața aceea şi tăcerea din jur se lăsă o linişte 
îngrozitoare. Nici vântul nu mai adia. Nu se mişca nimic, mici 
măcar o frunză. Aburii scoşi de respirația câinilor se ridicau 
încet şi pluteau prin văzduhul îngheţat. 

Terminaseră repede cu iepurele acei dulăi ce nu erau decât 
nişte lupi prost domesticiți. Tăceau şi ei, doar ochii le 
străluceau şi respirațiile li se intensificau. Pentru Buck asta 
nu însemna nimic nou sau ciudat. Era o scenă de demult. 
Aşa stătuseră întotdeauna lucrurile şi aveau să stea. Spitz era 
un luptător experimentat. De la Spitsbergen prin Arctica, apoi 
traversând Canada şi Barents, avusese de-a face cu tot felul 
de câini şi reuşise să-i învingă. Furia lui era cumplită, dar 
niciodată oarbă. 

Se lăsa cuprins de dorința de a distruge şi rupe, dar nu 
uita că şi duşmanul lui era stăpânit de aceeaşi dorință de 
neînfrânat. Nu ataca niciodată cât timp era pregătit să 
respingă un asalt. Nu ataca până ce nu respinsese acel asalt. 
În zadar încerca Buck să-şi înfigă colții în gâtul marelui dulău 
alb. De câte ori dinţii săi se apropiau de carnea catifelată, 
dădeau peste cei ai lui Spitz. Colţii se izbeau de colţi, iar 
buzele se sfâşiau şi sângerau cumplit. Buck nu reuşea să 
treacă de apărarea duşmanului său. 

Atunci se încinse şi începu să-l atace repede, din orice 
poziție, pe Spitz. 

Încercă să-l apuce de beregată pe marele dulău alb, acolo 


unde viața clocotea la suprafață, dar de fiecare dată celălalt îl 
respingea şi se ferea. Însă Buck nu urmărea decât gâtul 
celuilalt. Deodată însă, îl izbi pe Spitz cu umărul, cum 
obişnuiesc cerbii, când se luptă, vrând să-l arunce la pământ. 
Dar Spitz se feri cu abilitate şi de acest atac. 

Marele dulău alb era neatins, în vreme ce sângele şiroia din 
rănile lui Buck şi respira greu. Lupta devenea una disperată 
pentru el. lar cercul câinilor se închidea şi se apropia mai 
mult de ei, haita fiind gata să se repeadă la cel care ar fi 
căzut. 

Buck continua să se învârtească pe lângă duşmanul său. 
Spitz ataca mai des. Celălalt se ținea mai prost pe picioare. 
Odată chiar, Buck se răsturnă şi cercul celor şaizeci de câini 
fu gata să intervină, însă el îşi reveni imediat şi haita, care 
sărise deja, se opri brusc, fiind nevoită să mai aştepte. Dar 
Buck avea o calitate care-l făcea mare, imaginaţia. Lupta din 
instinct, dar putea să se bată şi cu mintea. Atacă, aşteptând 
ca duşmanul să-l întâmpine cu umărul, dar în ultima clipă se 
lăsă jos, în zăpadă. Colţii săi apucară piciorul stâng din față 
al lui Spitz. 

Se auzi pârâitul osului. Acum dulăul alb era nevoit să-l 
înfrunte doar pe trei picioare. De trei ori încercă să-l doboare, 
apoi repetă vicleşugul şi îi rupse piciorul drept din față. În 
ciuda durerii cumplite şi a neputinței, Spitz se chinuia 
nebuneşte să continue lupta. El vedea cercul tăcut din jur, 
ochii lor scânteietori, limbile lor atârnând afara din gură, 
respirațţiile lor ce se apropiau. Nu uitase cercurile ce se 
închiseseră altă dată prinzând în interior pe duşmanii săi. 
Acum însă, el era învinsul. 

Nu mai avea nicio speranță. Buck era nemilos. Mila este 
ceva specific ținuturilor cu climă blândă. El se pregătea 
pentru asaltul final. Cercul se strânsese atât de mult în jurul 
lor că putea simţi respiraţiile câinilor husky în coastele sale. Îi 
putea vedea, dincolo de Spitz, aplecându-se uşor, ca să sară 
mai bine asupra prăzii neajutorate. Ochii lor se fixaseră 
asupra lui. 


Aşteptarea se apropia de sfârşit. Fiecare animal stătea 
nemişcat, împietrit parcă. Doar Spitz se clătina şi se zbârlea, 
mârâind cumplit de ameninţător, ca şi cum ar fi vrut să 
sperie moartea. Atunci Buck se aruncă asupra lui, izbindu-l 
în umăr cu umărul său. Cercul întunecat deveni un punct pe 
zăpadă luminată de lună, iar Spitz nu se mai văzu. Buck 
rămase să privească, el devenind campionul biruitor, fiara de 
care urmau să asculte toți. Ucisese pentru prima dată şi 
lucrul acesta îi plăcea. 


4 
Cine a devenit şef 


— Ei, ce ziceam? Nu e adevărat că Buck e mare ticălos? 

Aşa vorbea François a doua zi, când a descoperit că lipsea 
Spitz, iar Buck era plin de răni. Îl trase lângă foc, să i le vadă 
mai bine. 

— Spitz ăsta tare bine bate, spuse Perrault, după ce cercetă 
tăieturile şi despicăturile. 

— lar Buck ăsta bate de două ori mai bine, ripostă 
Francois. Acum mergem mai repede. Nu mai e Spitz, nu mai e 
necaz. 

În timp ce Perrault împacheta echipamentul taberei pe 
sanie, celălalt înhăma câinii. Buck se prezentă în locul pe 
care-l ocupase conducătorul Spitz, dar François, nebăgându-l 
în seamă, îl puse pe Sol-leks acolo. Asta însemna că Sol-leks 
avea să fie conducătorul câinilor. Buck sări furios asupra 
acestuia, dându-l la o parte şi aşezându-se în locul lui. 

— la te uită la ăst Buck, strigă François, lovindu-se cu 
palmele pe coapse cu voioşie. A ucis Spitz şi crede că-i ia 
locul. Pleacă, bestie! strigă el, dar Buck nu se clinti. 

Îl apucă pe dulău de ceafă, îl trase deoparte, deşi mârâia 
amenințător şi îl puse la loc pe Sol-leks. Bătrânului câine nu-i 
plăcea asta şi arăta deschis că se teme de Buck. Francois era 
încăpățânat, dar, când se întoarse cu spatele, Sol-leks fu iar 
înlocuit. Metisul se înfurie. 

— Cerule! Te aranjez eu! urlă el, şi se întoarse cu o bâtă în 
mână. 

Buck îşi aminti de omul în pulover roşu şi se dădu încet 
înapoi. Nu mai încercă să-l îndepărteze pe Sol-leks din locul 
unde fusese iar aşezat. Dar se rotea în jurul bâtei, mârâind 
furios. 

În timp ce se învârtea în jurul omului, nu-şi luă ochii de la 
ciomag, gata să se ferească de el, dacă François l-ar fi aruncat 
către el. Metisul îşi văzu mai departe de treabă, apoi îl chemă 


pe Buck, să-l pună în vechiul său loc, înaintea lui Dave. 
Dulăul se retrase doi-trei paşi. Francois se duse la el, dar 
câinele se dăduse iar înapoi câțiva paşi. 

După un timp, metisul aruncă bâta, crezând că dulăul se 
temea de o chelfăneală. Însă Buck se revoltase. Nu încerca să 
scape de o bătaie, ci să fie şef. Merita asta. Se bătuse pentru 
şefie şi nu accepta nimic mai prejos. 

Perrault veni în ajutor. Îl fugăriră aproape o oră. Aruncară 
cu bâte după el. Se feri de ele. Îl înjurară de tată şi mamă, ca 
şi de urmaşi, de fiecare fir de păr de pe el şi de fiecare 
picătură de sânge din vene. 

El le răspundea la înjurături prin mârâituri şi se ţinea la 
distanță, să nu fie prins. Nu încerca să fugă de acolo, ci se 
retrăgea dinaintea lor, anunțându-i foarte clar că, după ce 
aveau să-i facă pe voie, va redeveni bun şi supus. François se 
aşeză şi se scărpină în cap. Perrault se uită la ceas şi înjură. 
Timpul zbura şi ei ar fi trebuit să se afle pe drum de o oră. 
François se scărpină din nou în cap. Clătină din cap şi rânji 
neputincios. Curierul ridică din umeri, semn că fuseseră 
învinşi. Apoi Francois se duse unde stătea Sol-leks şi îl chemă 
pe Buck. Buck râse, aşa cum râd câinii, dar păstră distanța. 
Metisul îl dezlegă pe Sol-leks şi îl lăsă să se ducă la vechea sa 
poziţie. 

Echipa aştepta, înhămată la sanie, gata de plecare. Buck 
nu mai avea alt loc liber decât în fruntea celorlalți. Încă odată 
îl strigă François, iar dulăul râse, dar nu se apropie. 

— Las jos bât, porunci Perrault. 

Francois făcu întocmai, iar Buck veni acolo, râzând 
triumfător. Se afla acum în fruntea lor! Fu legat în chingi, iar 
sania porni la drum. Oamenii se grăbeau să continue 
călătoria pe gheaţa râului. 

Oricât de mult l-ar fi prețuit înainte pe Buck, metisul 
constată că dulăul valora mai mult. Dintr-o dată, câinele 
preluase atribuțiile şefului. Când se cerea o judecată şi o 
acțiune rapide, el se dovedea superior chiar şi lui Spitz, pe 
care François îl crezuse fără pereche. 


Dar Buck excela mai ales în a da legea şi a-i face pe ceilalți 
s-o respecte. Dave şi Sol-leks nu se sinchiseau de schimbarea 
şefilor. Nu era treaba lor. Ei trudeau în hamuri. Cât timp erau 
lăsaţi să-şi facă treaba, nu le păsa de ce se întâmpla în jur. 
Restul câinilor din echipă, care se învățaseră cu indisciplina 
în timpul ultimelor zile ale lui Spitz, se mirau acum că Buck îi 
bătea ca să păstreze ordinea. 

Pike, venind în urma lui Buck, şi care nu făcea niciun efort 
în plus față de cel solicitat, fu, în prima zi, chinuit rău şi 
munci mai mult ca oricând. În prima noapte petrecută în 
tabără, Joe fu aspru pedepsit, lucru ce nu se întâmpla pe 
vremea lui Spitz. Buck îl bătu până ce-l făcu să ceară 
îndurare. Atmosfera din echipă se schimbă repede. Se 
reinstală solidaritatea de altădată, iar câinii trăgeau la ham ca 
unul singur. La Rink Rapids alți doi husky băştinaşi, Teek şi 
Koona, li se alăturară, iar iuțeala cu care îi îmblânzi Buck îl 
lăsă fără cuvinte pe François. 

— Nu mai e altul ca Buck! zise el. Merită mie dolari, cerule! 
Nu, Perrault? 

Celălalt făcu semn din cap că aşa era. Câştigau întrecerea 
cu timpul, zi de zi. Drumul era într-o excelentă stare, 
bătătorit şi tare, lipsit de zăpada proaspăt căzută. Nu era nici 
prea rece. Temperatura coborâse la minus cinzeci de grade şi 
rămăsese aşa tot drumul. Oamenii conduceau sania şi 
alergau în urma ei pe rând, iar câinii alergau în continuu. 

La Thirty Mile, râul fusese relativ acoperit de gheaţă şi ei 
acoperiră într-o zi de mers distanța pe care o parcurseseră în 
zece zile, la venire. La o cursă străbătură şaizeci de mile, de la 
lacul Le Barge la White House Rapids. Traversară Marsh, 
Tagish şi Bennett, adică şaptezeci de mile pe lacuri atât de 
repede că omul ce venea în spatele saniei fu târât de aceasta 
cu ajutorul frânghiei de care se ţinea. În ultima noapte a celei 
de-a doua săptămâni, se aflau pe înălțimile de la White Pass, 
apoi coborâră faleza până pe malul mării, unde se găseau 
luminile de la Skaguya şi, în largul apei, nave. 

A fost o cursă record. În fiecare zi din cele paisprezece 


străbătuseră câte patruzeci de mile. Trei zile Perrault şi 
Francois umblară pe strada principală din Skaguya şi fură 
invitați de nenumărate ori la băutură, în timp ce echipa lor de 
câini se afla în centrul interesului conducătorilor de sănii. 
Apoi trei sau patru ticăloşi din Vest fugiră din oraş după ce 
vânduseră nişte cutii cu piper drept medicamente, iar atenţia 
publicului se îndreptă către alți idoli. Veniră ordinele oficiale. 
François îl chemă la el pe Buck, îl cuprinse în braţe şi plânse. 
Aceasta a fost ultima dată când i-a mai văzut pe François şi 
pe Perrault. Ca şi alți oameni, au ieşit pentru totdeauna din 
viața lui Buck. Un metis scoțian îi preluă pe câinii din echipă. 
Împreună cu alte douăsprezece sănii, porniră anevoie pe 
drumul către Dawson. De data asta nu mai alergau cu 
greutatea redusă, nu mai băteau un record, ci se trudeau zi 
după zi trăgând o sarcină dificilă. Era vorba de poşta pentru 
cei care căutau aur în apropierea Polului Nord. 

Lui Buck nu-i prea plăcea, dar suporta bine munca, fiind 
mândru de împlinirea acesteia, după exemplul lui Dave şi Sol- 
leks. Ceilalți câini, văzând asta, fie că le plăcea, fie că nu, 
trudeau alături de ei. Duceau o viață monotonă, ca nişte 
maşinării. 

Zilele nu se deosebeau între el. În fiecare dimineaţă 
bucătarii îşi făceau treaba, se aprindeau focurile şi se servea 
masa. Apoi, în timp ce unii strângeau tabăra, alții înhămau 
câinii şi, când se iveau zorii, se aflau deja de o oră pe drum. 
La căderea nopții, iar ridicau tabăra. Unii culegeau lemne de 
foc şi crengi de pin pentru a face culcuşuri, alții cărau apă 
sau gheață pentru bucătari. Aveau grijă de câini şi le dădeau 
destulă mâncare. Printre dulăii aceia erau mulți luptători 
fioroşi, dar trei înfruntări de-ale lui Buck cu cel mai rău 
dintre ei îi aduseră supremaţia, astfel că, dacă mârâia el şi îşi 
arăta colții toți îl ascultau. Cel mai mult îi plăcea să stea 
lângă foc, cu picioarele din spate, strânse sub el, cu cele din 
față întinse înainte, capul ridicat, şi ochii strălucind visători 
în jocul flăcărilor. Uneori se gândea la casa impunătoare a 
judecătorului Miller din valea plină de soare din Santa Clara 


sau la piscina din ciment, la Ysabel, cățelul mexican fără păr, 
la Toos, mopsul japonez. 

Cel mai adesea îşi amintea însă de bărbatul în pulover 
roşu, de moartea lui Curly, marea înfruntare cu Spitz, de 
bunătățile pe care le mâncase ori de câte ori ar fi vrut să le 
mănânce. Nu-l ardea însă dorul de casă. 

Ținutul soarelui era îndepărtat şi şters, iar amintirile acelea 
nu aveau multă putere asupra lui. Mai convingătoare se 
dovedeau cele ce-i ofereau lucruri pe care nu le văzuse 
niciodată, dar i se păreau cunoscute. Instinctele, pe care le 
moştenise de la străbunii săi, se trezeau în el şi îl stârneau. 
Uneori stătea culcat acolo, clipind visător în timp ce se uita la 
flăcări. I se păreau cele ale unui alt foc şi, cum stătea culcat 
lângă acel foc, un alt om se găsea înaintea lui, un metis 
bucătar. Omul acela avea picioarele scurte şi braţele lungi, cu 
muşchi puternici. Părul îi era lung şi încâlcit, iar ochii de-abia 
i se vedeau. 

Scotea sunete ciudate şi părea îngrozit de întuneric. Se 
apăra cu un ciomag de care stătea legată o piatră grea. Era 
aproape gol, purtând doar o blană zdrențuită pe spate. Avea 
mult păr pe trup. În anumite locuri, pe piept şi pe umeri, pe 
mâini şi pe picioare parcă purta o blană deasă. 

Nu stătea drept, ci cu trupul înclinat înainte, de la şolduri, 
iar picioarele îi erau îndoite la genunchi. Trupul său avea o 
anumită elasticitate, precum cea a pisicii. Mişcările sale 
rapide erau specifice celui aflat într-o permanentă alarmă, 
temându-se de lucrurile văzute şi de cele nevăzute. 

Alteori, acest om păros se ghemuia lângă foc şi dormea. 
Uneori stătea cu coatele pe genunchi, iar mâinile îi erau puse 
pe cap, ca şi cum ar fi vrut să şi-l protejeze cu brațele sale 
păroase. 

Dincolo de focul acela, Buck putea vedea mulţi cărbuni 
strălucitori, doi câte doi, mereu câte doi. Ştia că erau ochii 
fiarelor sălbatice, care ieşeau după pradă. Putea să le audă 
zgomotele pe care le făceau în noapte, cele scoase de trupurile 
lor ce se mişcau prin apropiere. 


Visând astfel acolo, pe malul Yukonului, cu ochi leneşi, 
clipind lângă foc, acele sunete şi imagini ale unei alte lumi îi 
zbârleau părul de pe spinare, de pe umeri şi ceafă, până ce 
suspina încet sau mârâia slab, iar bucătarul metis striga la el: 

— Hei, Buck, trezeşte-te! 

Atunci lumea cealaltă dispărea şi apărea cea reală, iar el se 
ridica să cască şi să se întindă, de parcă ar fi dormit. 

Era o cursă dificilă. Trebuiau să ducă poşta şi munca grea 
îi istovea. Când ajunseră la Dawson, slăbiseră toți şi erau 
amărâți. Ar fi trebuit să se odihnească vreo câteva zile, cel 
puţin o săptămână. 

Însă după patruzeci şi opt de ore, ei coborâră pe malul 
Yukonului, la Barracks, şi încărcară poşta ce avea să plece 
din ţinut. Câinii erau istoviți, conducătorii de sănii 
nemulțumiți. Ca lucrurile să meargă şi mai prost, ningea în 
fiecare zi. Asta însemna că trebuiau să tragă mai vârtos la 
sănii. Dar conducătorii de sănii ştiau cum stau lucrurile şi le- 
au venit în ajutor pe cât s-a putut. 

În fiecare noapte, câinii erau îngrijiţi primii. Mâncau 
înaintea oamenilor. Nimeni nu se culca până ce nu se ştia în 
ce stare se găseau picioarele câinilor de la fiecare sanie. Cu 
toate acestea, dulăii erau sleiți de putere. De la începutul 
iernii ei călătoriseră o mie opt sute de mile, trăgând sania pe 
întreaga distanță. lar o mie opt sute de mile spune de la sine 
ce viață grea duceau. 

Buck încă rezista, deşi era epuizat. Îi obliga pe ceilalți dulăi 
să muncească şi să păstreze disciplina. Billie gemea în fiecare 
noapte, în somn. Joe era mai ursuz ca oricând, iar de Sol-leks 
nu te puteai apropia, nici de departe, unde nu vedea, nici de 
pe cealaltă. Dar Dave suferea cel mai mult. Nu se simțea deloc 
bine. Devenise mai morocănos şi mai nervos, iar când se 
aşeza tabăra, se cuibărea imediat într-un loc, iar 
conducătorul de sanie trebuia să se ducă la el să-i dea de 
mâncare. După ce era deshămat şi se întindea pe zăpadă, nu 
se mai ridica în picioare până dimineaţa, când era înhămat 
din nou. 


Uneori, în timpul cursei, când sania se oprea brusc sau 
când se chinuiau s-o pornească, scotea un strigăt de durere. 
Conducătorul de sanie l-a cercetat atent, dar n-a găsit niciun 
semn de boală la el. Vorbeau despre el în timpul mesei sau la 
ultima pipă fumată, înainte de a se culca. Ba, într-o noapte 
chiar s-au sfătuit referitor la el. 

L-au adus din cuibul lui de lângă foc şi l-au apăsat cu 
mâinile prin diverse locuri, iar el a gemul de câteva ori. Avea 
ceva în neregulă în corp. Oamenii n-au descoperit însă, la el, 
niciun os rupt. 

Când au ajuns la Cassiar Bar, Dave arăta atât de slăbit că 
se prăbuşea deseori în timpul cursei. Metisul scoțian îl scoase 
din echipă şi îl puse mai în față pe următorul, Sol-leks. 
Intenţiona să-l lase pe Dave să se odihnească, fugind liber în 
spatele saniei. 

Aşa slăbit cum era, Dave se simţi scos din echipă, mârâia şi 
schelălăia când ceilalți fură înhămați şi îi părea tare rău că 
Sol-leks îi luase locul. Era atât de mândru de funcția lui că, 
deşi bolnav foarte rău, nu suporta ca alt câine să 
îndeplinească treaba lui. Când porni sania, veni prin zăpada 
moale din lateralul traseului bătătorit şi îl atacă pe Sol-leks, 
încercând să îl muşte, ca să-l gonească din fosta lui poziție. 
Astfel se iscă o zarvă greu de descris. Metisul încercă să-l dea 
la o parte cu biciul. 

Dave nici nu băgă biciul în seamă, iar omul nu vru să-l 
lovească tare. Câinele refuză să meargă liniştit în spatele 
saniei, pe drum, ci venea prin zăpada moale din lateral, cu un 
efort deosebit. Până la urmă se prăbuşi în omăt şi rămase 
acolo, epuizat, urlând lugubru în timp ce alte sănii treceau pe 
lângă el. Cu ultimele sale puteri, reuşi să se târască până ce 
săniile se opriră iar. Apoi merse până la cea a lui, unde se 
aşeză lângă Sol-leks. 

Conducătorul întârzie o clipă, ca să-şi aprindă pipa de la 
omul din spate. Apoi se întoarse şi porni câinii. Ei se 
balansară pe drum, fără să părăsească locul în care se 
găseau. Îşi întoarseră capetele şi rămaseră neclintiţi, mirați. 


La fel de surprins fu conducătorul saniei. 

Îi strigă pe ceilalți oameni, ca să vadă şi ei. Dave apucase în 
colți şleaurile lui Sol-leks şi acum se afla în fruntea echipei, în 
fosta lui poziţie. Îl rugă din priviri pe om să rămână acolo. 
Acesta nu ştia ce să facă. Ceilalţi îi spuseră că un câine poate 
suferi cumplit dacă i se neagă importanţa în cadrul echipei. 
Cunoscuseră situații în care dulăii, prea bătrâni pentru acea 
muncă grea, muriseră fiindcă fuseseră scoşi din hamuri. 

De asemenea, susțineau că pentru Dave ar fi fost cumplit, 
dacă oricum avea să moară, să nu piară trăgând la sanie. Aşa 
că-l înhămă iar, deşi el gemu şi schelălăi, fără să vrea, de 
durere. De câteva ori se prăbuşi, dar fu tras de ceilalți câini. 
Odată, sania trecu peste el şi el merse mai departe 
şchiopătând cu un picior din spate. 

Dar rezistă până seara, când fu aşezată noua tabără. 
Conducătorul saniei îi pregăti un loc lângă foc. Dimineaţa 
însă îl găsi prea slăbit pentru a mai merge. Când omul 
înhămă dulăii, se târi până la ei. Cu mari eforturi se ridică în 
picioare, dar se prăbuşi iar. Se târi încet în fruntea echipei. Îşi 
folosea labele din față la mişcări, înaintând astfel centimetru 
cu centimetru. Puterea îl părăsise. În cele din urmă, rămase 
întins în zăpadă, tânjind după ei. Îl putură auzi urlând trist 
până ce dispărură din vedere, după nişte copaci. Acolo săniile 
se opriră. Metisul scoţian se întoarse fără grabă, pe propriile 
sale urme, până la tabăra părăsită de ei. Oamenii încetară să 
mai discute între ei. O împuşcătură răsună. Metisul veni 
înapoi grăbit. Biciurile pocniră, clopoţeii ţiuiră, iar săniile 
plecară. Dar Buck sau oricare alt câine ştia ce se petrecuse 
dincolo de copaci. 


5 
Truda pe pistă 


La treizeci de zile după ce părăsise Dawson-ul, poşta 
ajunse la Skaguya, cu Buck şi ai săi în frunte. Arătau ca vai 
de capul lor, rupţi de oboseală. Buck nu mai avea o sută 
patruzeci de livre, ci o sută cinsprezece. Ceilalţi, deşi mai 
uşori decât el, pierduseră mai mult în greutate. Pike, bolnavul 
prefăcut, care reuşise să-i păcălească de multe ori că ar fi 
avut un picior rupt, de data aceasta şchiopăta de-a binelea. 
La fel Sol-leks, iar Dub suferea fiindcă avea un umăr dislocat. 

Toţi aveau răni groaznice la picioare. Erau sleiți de puteri. 
De-abia îşi târau picioarele pe drum, ciocnindu-se unul de 
celălalt, dublând astfel efortul cerut de călătorie. 

Nu erau bolnavi, ci sleiți. Nu era oboseala rezultată în urma 
unui efort scurt, dar excesiv, ce dispare după câteva ceasuri. 
Era epuizarea instalată în organism după luni de trudă şi 
chin. Nu mai aveau resurse să se refacă. Le lipseau puterile. 
Acestea fuseseră consumate până la ultima picătură. Fiecare 
muşchi, fiecare fibră, fiecare celulă era la pământ. Iar motivul 
se dovedea evident. În mai puţin de cinci luni, străbătuseră 
două mii cinci sute de mile. În cursul ultimelor o mie opt 
sute, nu avuseseră decât cinci zile de odihnă. Când ajunseră 
la Skaguya, de abia se mai ţineau pe picioare. Cu greu se 
dădură la o parte de pe pistă, ca să nu fie loviți de alte sănii. 

— Înainte, biete picioare rănite, îi încuraja conducătorul pe 
când se târau pe strada principală din Skaguya. Am ajuns la 
capătul drumului. Vă veţi odihni pe săturate! 

Într-adevăr, vizitii credeau că pauza urma să fie 
îndelungată. Ei însăşi nu se odihniseră, după un parcurs de o 
mie două sute de mile, decât două zile. Numai că oamenii ce 
se repezeau către Klondike erau atât de mulţi, iar rudele, 
iubitele, soțiile ce rămăseseră acasă atât de numeroase încât 
corespondenţa depozitată luase proporţii alpine. În plus, erau 
şi acte ale guvernului, ce trebuiau transportate. 


O mulțime de câini odihniți de la Hudson Bay, aveau să îi 
înlocuiască pe cei care nu mai puteau parcurge drumul. Cei 
prea obosiţi urmau să fie vânduți. Trecură trei zile. În acest 
timp, Buck şi tovarăşii săi aflară cu adevărat cât de slăbiți 
erau. Apoi, în dimineaţa celei dea patra zi, doi bărbați din 
Statele Unite veniră şi îi cumpărară pe toți. 

Oamenii îşi spuneau unul altuia Hal şi Charles. Al doilea 
era un bărbat în floarea vârstei, cu privirea ştearsă, cu o 
mustață răsucită cu vigoare în sus, ascunzând buza 
superioară. Hal era un tânăr de nouăsprezece sau douăzeci 
de ani, cu un revolver uriaş Colt, şi un cuţit de vânătoare pus 
la centură, alături de cartuşe. Centura aceea era lucrul cel 
mai izbitor la el. Avertiza despre faptul că era un novice. 

Ambii voiau să plece din oraş. De ce unii ca ei doresc să se 
aventureze în Nord este o întrebare ce depăşeşte puterea de 
înțelegere a unui om obişnuit. Buck auzi tocmeala, văzu banii 
trecând de la bărbat la agentul guvernului şi înțelese că 
metisul scoțian şi conducătorii de sanie ai poştei aveau să 
iasă din viaţa lui, precum Perrault ori François, ori alții ca ei. 
Când fu condus, împreună cu tovarăşii săi, în tabăra noilor 
stăpâni, văzu dezordinea şi nepăsarea de acolo, un cort 
strâns pe jumătate, farfurii nespălate. Văzu şi o femeie, 
Mercedes, cum îi spuneau bărbaţii. Era soţia lui Charles şi 
sora lui Hal. 

Buck îi observă îngrijorat cum procedară ca să strângă 
cortul şi să încarce sania. Se chinuiau mult, lucrând fără 
metodă. Cortul fu îngrămădit pe sanie şi ocupa de trei ori mai 
mult loc decât în mod normal. 

Farfuriile nespălate fură împachetate chiar aşa. Mercedes 
stătea mereu în drumul bărbaților şi nu mai înceta să le dea 
sfaturi sau să le facă observaţii. Când ei aşezară sacii în 
partea din față a saniei, ea le sugeră să-i ducă la spatele 
acesteia. După ce îi puseră în spate şi îi acoperiră cu alte 
lucruri, ea descoperi că îi trebuiau nişte lucruri de acolo, 
astfel că descărcară sania, să le găsească. 

Trei bărbaţi de la cortul învecinat ieşiră şi se uitară la ei, 


rânjind şi făcându-şi cu ochiul între ei. 

— Aveţi o încărcătură pe cinste, zise unul dintre ei. Nu 
trebuie să-mi spuneți cu ce vă ocupați, dar n-aş transporta 
cortul acela, dacă aş fi în locul dumneavoastră. 

— Asta chiar că-i bună! strigă Mercedes, ridicând mâinile, 
exasperată. Unde, în lumea întreagă, m-aş putea descurca 
fără cort? 

— E primăvară şi nu veți mai avea de-a face cu frigul, 
răspunse bărbatul. 

Ea clătină din cap cu convingere, iar Charles şi Hal aşezară 
ultimele ciudățenii pe vârful încărcăturii impresionante. 

— Credeţi că va porni sania? întrebă unul dintre oameni. 

— De ce nu? răspunse scurt Charles. 

— Bine, bine, se grăbi omul să spună, ca să nu-l supere. 
Doar mă întrebam, nimic mai mult. Mi se pare că sania e prea 
încărcată. 

Charles se întoarse cu spatele, să prindă legăturile cât de 
bine se pricepea. Doar că nu prea se pricepea... 

— Sigur că dulăii se pot plimba de plăcere întreaga zi cu 
maldărul acela în spatele lor, zise alt bărbat. 

— Sigur, spuse Hal, cu răceală, dar politicos, luând într-o 
mână prăjina pentru condus câinii, iar în cealaltă biciul. 
Înainte! strigă el. La drum! 

Câinii începură să tragă de şleaurile prinse pe piept, 
chinuindu-se câteva clipe, apoi se liniştiră. Nu puteau mişca 
sania. 

— Animale puturoase! Vă arăt eu! strigă Hal, pregătindu-se 
să-i bată cu biciul. 

Dar Mercedes interveni chiar atunci: 

— Să nu faci asta, Hal! 

Puse mâna pe bici şi i-l luă din mână. 

— Bieţii câini! Promite-mi că nu te vei purta urât cu ei în 
timpul călătoriei, altfel nu mai înaintez nici măcar un pas 
alături de voi. 

— Multe mai ştii tu despre câini, zise batjocoritor fratele ei. 
Aş vrea să ne laşi singuri. Animalele astea sunt leneşe, ţi-o 


spun eu, şi dacă nu le biciuieşti, nu fac nimic. Aşa sunt 
învăţaţi dulăii ăştia. Întreabă pe cine vrei. 

Mercedes se uită la ei, implorându-i din priviri. Observă 
chinul întipărit pe chipurile lor. 

— Sunt vlăguiți peste măsură, se auzi glasul unui bărbat. 
Ar trebui să se odihnească o vreme. 

— Nici să nu aud de aşa ceva, zise Hal. 

— Vai! suspină Mercedes, auzindu-l vorbind astfel. 

Dar, cum făcea parte din familie, îi luă imediat apărarea 
fratelui ei. 

— Nu-i băga în seamă pe oamenii aceia, spuse ea. Tu îi 
conduci pe câinii noştri şi ştii ce trebuie să faci cu ei. 

Biciul lui Hal lovi iarăşi dulăii. Ei se avântară iar, trăgând 
de hamuri. Îşi cufundară picioarele în zăpadă şi se chinuiră 
să clintească sania. Dar aceasta părea a fi ancorată în locul 
respectiv. 

După două încercări nereuşite, se opriră, gâfâind. Biciul îi 
lovea cu sălbăticie. Mercedes interveni iar. Îngenunche în faţa 
lui Buck, cu lacrimi în ochi, şi îl cuprinse cu braţele de gât. 

— Bietele animale! se tângui ea. De ce nu trag mai tare? 
Atunci n-ar mai fi bătute. 

Buck n-o plăcea, dar se simțea prea slăbit ca să reziste şi 
considera totul ca o parte din munca mizerabilă a zilei. Unul 
dintre privitori, care strânse din dinţi ca să se stăpânească şi 
să nu le vorbească prea dur, spuse: 

— Nu mă interesează ce se va alege de voi, dar, de mila 
câinilor vreau să vă zic să-i ajutaţi trăgând frânele saniei. 
Tălpile saniei au înghețat. Sprijină-te în prăjină, în dreapta şi 
în stânga, pentru a sparge gheața din jurul tălpilor. 

A treia oară încercară să pornească şi, de data asta, 
mulțumită sfatului primit, Hal sfărâmă pojghița de gheaţă din 
jurul tălpilor. Sania supraîncărcată porni la drum, iar Buck şi 
tovarăşii săi se străduiau din răsputeri să o tragă, sub o 
ploaie de lovituri. 

O sută de yarzi mai încolo, drumul cotea şi cobora destul 
de abrupt către strada principală. Pentru a face manevra 


aceea era nevoie de un om experimentat, nu de cineva ca Hal. 
La cotitură, jumătate dintre lucrurile de pe sanie, ce nu 
fuseseră bine prinse de aceasta, căzură grămadă. Câinii nu se 
opriră. Sania, uşurată de povară, lunecă în spatele lor. Dulăii 
se înfuriaseră fiindcă fuseseră bătuți aşa rău şi obligaţi să 
ducă asemenea povară. 

Cel mai furios era Buck. El porni în goană, iar haita îl 
urmă. Hal strigă după ei, dar dulăii nu-l băgau în seamă. Se 
împiedică şi căzu. Sania răsturnată trecu peste el, iar câinii 
dădură năvală pe stradă, stârnind veselia celor din Skaguya 
pe măsură ce împrăştiau restul echipamentului de-a lungul 
arterei principale. Cetăţenii buni la suflet prinseră câinii şi 
adunară bunurile împrăştiate. De asemenea, le dădură 
sfaturi. Jumătate din încărcătură şi un număr dublu de câini, 
spuneau ei, dacă vroiau să ajungă la Dawson. 

Hal, sora lui şi cumnatul său ascultau fără plăcere vorbele 
acelea. Ridicară cortul şi aduseră echipamentul, inclusiv 
conservele. 

— Pături ca la hotel! zise un bărbat râzând, în timp ce-i 
ajuta. Jumătate din ele şi e prea mult. Scăpaţi de ele. 
Aruncaţi cortul şi farfuriile acelea. Cine să le mai spele? 
Dumnezeule, doar nu credeţi că mergeţi cu un tren de lux? 

Astfel urmă eliminară lucrurilor în plus. Mercedes plângea 
când geamantanele ei fură lăsate jos şi rochiile aruncate una 
după alta. Plângea pentru toate şi, în special, pentru fiecare 
lucru eliminat. 

Le spunea că nu mai face nici măcar un pas alături de ei. 
Se ruga de toţi, pentru orice. Până la urmă îşi şterse ochii şi 
aruncă chiar şi articolele ce erau absolut necesare. Cuprinsă 
de zel, după ce a terminat cu ale ei, s-a repezit la cele ale 
bărbaților. 

Odată treaba îndeplinită, echipamentul, deşi pe jumătate, 
era încă destul de impunător. Charles şi Hal ieşiră seara şi 
mai cumpărară şase câini. Aceştia, adăugați celorlalți şase 
din echipa inițială, plus Teek şi Koona, cei doi husky 
cumpăraţi la Rink Rapids, ridicară numărul animalelor la 


paisprezece. Dar nou-veniții, ce arătau jalnic, nu valorau prea 
mult. Trei erau prepelicari cu păr scurt, unul din rasa 
Newfoundiand, iar ceilalți doi corcituri. Nou-veniţii păreau să 
nu ştie nimic. 

Buck şi tovarăşii săi se uitau cu dispreț la ei. Deşi îi învăță 
repede unde le era locul şi ce nu trebuiau să facă, nu putu 
să-i învețe ce să facă. Nu le plăceau deloc hamul şi traseul. 
Cu excepția celor două corcituri, ceilalți erau speriați şi lipsiți 
de îndrăzneală din pricina mediului ciudat şi sălbatic în care 
se găseau şi a comportamentului brutal al stăpânilor. Iar cele 
două corcituri se dovedeau nesimţite şi nepăsătoare. 

Cu nou-veniții lipsiți de orice speranță, cu vechea echipă 
epuizată de cele două mii cinci sute de mile parcurse fără 
oprire, viitorul nu părea prea luminos. Cei doi bărbaţi, totuşi, 
erau veseli. Chiar şi mândri. 

Aveau paisprezece câini! Nu mai văzuseră niciodată o sanie 
plecând sau venind la Dawson, prin trecătoare, cu atâţia 
dulăi! Dar călătorii experimentați din ţinuturile arctice 
cunoşteau motivul pentru care o sanie nu trebuia trasă de 
paisprezece câini: fiindcă nu puteau transporta provizii 
pentru ei. Însă Charles şi Hal nu ştiau asta. 

Ei plănuiră expediţia cu creionul în mână: atâţia dulăi, atât 
mănâncă unul, atâtea zile de mers şi aşa mai departe. 
Mercedes îi privea şi era de acord cu ei. Totul părea aşa de 
simplu! 

În dimineața următoare, destul de târziu, Buck conducea 
lunga echipă pe strada principală. Erau vlăguiţi. Plecau la 
drum aproape morți. De patru ori străbătuseră distanța 
dintre Lacul Sărat şi Dawson. Ştiind că trebuia să o parcurgă 
iar, slăbit şi istovit, se necăjea mai tare. Nu-l trăgea inima la 
muncă. Nici pe ceilalți câini. Cei noi se dovedeau timizi şi 
speriați, iar cei vechi nu aveau încredere în stăpânii lor. 

Buck simţea, destul de vag, că nu se putea baza pe cei doi 
bărbați şi pe femeie. Nu ştiau să facă nimic. Cum zilele 
treceau, deveni clar că nici nu puteau să înveţe. 

Erau delăsători în toate, indisciplinaţi, dezordonațţi. Le lua 


o jumătate de noapte să facă tabăra şi o jumătate din 
dimineaţă să o strângă. Încărcau sania atât de neglijent că 
restul zilei erau ocupați cu oprirea saniei şi rearanjarea 
încărcăturii. 

Câteva zile nu străbătură nici zece mile. Altădată nici nu 
reuşeau să pornească la drum... În niciuna dintre zile nu 
parcurseră mai mult de jumătate de distanţă pe care oamenii 
o foloseau în calcule, de obicei, când plănuiau călătorii cu 
sănii trase de câini. Era inevitabil ca mâncarea pentru câini 
să se termine înaintea călătoriei. Dar ei grăbiră acest lucru 
dând rații mai mari, făcând să vină mai repede ziua foamei. 
Nou-veniţii, ce nu se învățaseră cu lipsurile din ţinuturile 
nordice, aveau o poftă de mâncare cumplită. Când, pe lângă 
acest aspect, din pricină că dulăii husky obosiţi trăgeau mai 
slab de sanie, Hal hotărî că rațiile trebuiau mărite, ei le 
dublară. În plus, când Mercedes, cu lacrimi în ochii ei 
frumoşi, cu glas tremurând, nu reuşi să-i convingă să le dea 
animalelor şi mai multă hrană, ea fură din sacii cu peşte şi-i 
alimentă pe ascuns. Însă Buck şi tovarăşii săi nu de mâncare 
aveau nevoie, ci de odihnă. Astfel că, deşi mergeau încet, 
sarcina grea pe care o târau după ei le slăbea puterile cu 
severitate. Apoi veniră rațiile micşorate. Hal descoperi, într-o 
zi, că se consumaseră jumătate din provizii, iar din drum nu 
parcurseseră decât un sfert. Hotări să micşoreze porțiile şi 
încercă să mărească distanța străbătută zilnic. Sora lui şi 
cumnatul său îl susținură. Era simplu să le dea câinilor mai 
puțină hrană, dar nu-i putea face să meargă mai repede. 
Nepriceperea lor în a strânge tabăra mai repede îi priva de a 
călători mai multe ore pe zi. Nu doar că nu ştiau cum să-şi 
muncească mai bine câinii, dar nu ştiau nici ei cum să 
lucreze mai eficient. Primul care s-a dus a fost Dub. Bietul 
pungaş, care mereu fura şi era prins, se dovedise însă un 
muncitor cinstit. Omoplatul său dislocat, netratat, lipsa de 
odihnă, făcură să se simtă din ce în ce mai rău, până ce, în 
final, Hal îl împuşcă cu pistolul său Colt. 

Prin ținut se spune că un câine obişnuit moare de foame 


dacă îi dai să mănânce doar porția unui husky. Astfel că nou- 
veniții, aflați sub conducerea lui Buck, pieriră, hrănindu-se 
cu doar jumătate din rația unui husky. Prima dată se duse 
cel din Newfoundiand, apoi cei trei prepelicari. Corciturile 
rezistară mai mult, dar muriră în cele din urmă. 

Acum, amabilitatea şi blândeţea Sudului dispăruseră din 
comportamentul celor trei oameni. Dincolo de romantismul şi 
farmecul ei, călătoria arctică devenise o realitate dură pentru 
orice bărbat sau femeie. Mercedes nu-i mai plângea pe dulăi, 
fiind ocupată să se văicărească şi să se certe cu fratele ori cu 
soțul ei. Niciodată nu erau prea obosiţi pentru certuri. 
Nervozitatea lor se intensifică din pricina greutăților. 

Minunata răbdare a călătorilor ce se manifestă la cei care 
trudesc din greu şi suferă din pricina rănilor, reprezentată 
prin vorba blândă, nu se întâlnea la ei. Nici nu ştiau ei de aşa 
ceva. Erau ţepeni şi îi dureau toate: muşchii, oasele, ba chiar 
inimile. Din pricina asta vorba le era tăioasă, iar cuvintele 
grele li se iveau pe buze de dimineaţă până seara târziu. 

Charles şi Hal se certau ori de câte ori Mercedes le oferea 
ocazia. Fiecare credea că muncise mai mult decât celălalt şi 
nu uita să spună asta în orice împrejurare. Uneori, Mercedes 
îi ţinea partea soțului ei, alteori fratelui său. Ca rezultat, 
cearta nu se termina niciodată şi era una de toată 
frumuseţea. Începând de la disputa pentru stabilirea celui ce 
urma să culeagă nişte lemne pentru foc, lucru ce îi privea 
doar pe Charles şi Hal, erau pomeniți ceilalți din familie, taţi, 
mame, unchi, veri şi alte rude, uneori chiar decedate. Cum 
ajungea Hal la aşa ceva, plecând de la nişte lemne ce trebuiau 
aduse pentru foc, depăşeşte orice înțelegere. Totuşi, cearta 
avea tendința să o ia în direcţia prejudecăţilor politice ale lui 
Charles. Iar faptul că limba bârfitoare a surorii lui Charles 
trebuia pusă pe foc îi trecea prin minte doar soţiei sale, şi nu 
mira pe nimeni. De altfel, ea ar fi dat foc şi altor particularități 
specifice familiei soțului ei. În timpul acesta, focul rămânea 
nefăcut, tabăra doar pe jumătate ridicată, iar câinii nehrăniți. 

Mercedes nutrea o anumită nemulțumire, caracteristică 


sexului. Era frumoasă şi subțire şi fusese tratată cavalereşte 
întotdeauna. Acum însă, nici soțul, nici fratele ei n-o mai 
menajau. Ea obişnuia să fie neajutorată. Ei se plângeau de 
asta. 

Ceea ce altădată constituia avantajul ei esenţial, ca femeie, 
acum le făcea viața insuportabilă. Ea nu se mai interesa de 
câini, fiindcă era chiar ea obosită şi rănită. De aceea, stătea 
mereu pe sanie. Era frumoasă şi subțire, dar cântărea o sută 
douăzeci de livre, ceea ce conta mult când sania era trasă de 
animalele înfometate şi sleite. 

Ea călători astfel zile în şir, până ce animalele se prăbugşiră 
în şleauri, iar sania se opri. Charles şi Hal o rugară să se 
ridice şi să meargă pe jos, o implorară, dar ea începu să se 
plângă de brutalitatea celor doi bărbaţi. Odată o dădură jos 
cu forța de pe sanie. Nu mai făcuseră asta vreodată. Ea 
începu să meargă şchiopătând, ca un copil răsfățat, apoi se 
aşeză jos, în drum. Plecară mai departe, dar femeia nu se 
clinti din loc. După ce străbătură vro trei mile, cu sania astfel 
uşurată, se întoarseră după ea şi, tot cu forţa, o urcară iar pe 
sanie. 

Datorită condiţiilor grele de trai erau duri cu animalele. 
Teoria lui Hal, pe care o punea în practică pe alţii, consta în 
aceea că fiecare trebuia să se călească. l-o predică mai întâi 
surorii sale, apoi cumnatului său. Neizbutind să-i convingă, 
vru să o aplice câinilor, cu un ciomag. 

La Five Fingers, mâncarea animalelor se termina. O 
indiancă bătrână, fără dinţi, se oferi să le vândă câteva livre 
de piele de cal îngheţată în schimbul pistolului lui Hal, pe 
care acesta îl purta la centură, lângă cuțitul de vânătoare. 
Hrana căpătată astfel era doar un palid substitut față de 
peşte. Pielea de cal fusese jupuită de pe o mârțoagă moartă de 
foame a unor văcari, cu şase luni în urmă. Părea fier, aşa 
înghețată cum era, iar când un câine băga în stomac aşa 
ceva, suferea cumplit şi nu se hrănea cu mai nimic. 

Buck începu să se clatine, în fruntea dulăilor. Mergea ca 
prin vis. Trăgea cât putea. Când nu mai putea, cădea şi 


rămânea acolo până ce loviturile de bici sau de bâtă îl ridicau 
iar în picioare. 

Blana i se urâţise. Părul îi atârna în jos, încurcat, neîngrijit, 
pătat cu sânge de la rănile provocate de loviturile primite de la 
Hal. Mugşchii săi deveniseră nişte corzi noduroase, iar coastele 
şi oasele i se vedeau acolo unde pielea îi era lipsită de păr. 

Cum stăteau lucrurile cu Buck, stăteau şi cu tovarăşii săi. 
Erau schelete umblătoare. Rămăseseră doar şapte. Datorită 
stării mizerabile în care se găseau, deveniseră insensibili la 
bici sau lovituri de bâtă. Durerea produsă de bătaie era 
ştearsă, îndepărtată, la fel cum vedeau şi auzeau neclar, slab. 
Pur şi simplu erau nişte sacoşe cu oase în care luminau 
leşinate câteva scânteieri de viaţă. Când făcură un popas, se 
prăbuşiră ca nişte câini morți, iar scânteile acelea parcă 
dispărură cu totul. lar când bâta şi biciul tăbărâră asupra lor, 
scânteile se întețiră puţin, iar dulăii se ridicară clătinându-se 
şi porniră mai departe. Veni şi ziua în care Billie căzu şi nu se 
mai ridică. Hal nu trată problema respectivă cu pistolul său, 
ci luă toporul şi-l izbi în cap pe Billie, cum zăcea în hamuri, 
apoi îi despică leşul, îl scoase din curele şi-l dădu deoparte. 
Buck văzu asta, ca şi tovarăşii săi. Înţeleseră că aşa ceva îi 
pândea pe toţi. În ziua următoare se duse Koona, astfel că nu 
rămăseseră decât cinci: Joe, prea istovit să mai fie răutăcios, 
Pike, invalid, şchiopătând, pe jumătate leşinat, Sol-leks, cel 
chior, credincios încă trudei şi hamului, necăjit că nu mai 
avea puteri să tragă, Teek, care călătorise mai puţin în iarna 
aceea şi fusese bătut mai tare ca alții fiindcă era mai 
proaspăt. 

Cât despre Buck, aflat încă în fruntea echipei, fără a mai 
păstra disciplina acesteia cu forța, de-abia mai reuşind să 
vadă din pricina slăbiciunii, el izbutea cu greu să urmeze 
traseul din faţă lui. 

Era o primăvară minunată, dar nici câinii, nici oamenii nu 
observau asta. În fiecare zi soarele răsărea mai devreme şi 
apunea mai târziu. Zorii se iveau de la trei dimineaţa, iar 
înserarea întârzia până la nouă noaptea. Ziua întreagă soarele 


strălucea cu putere. Tăcerea groaznică a iernii lăsase locul 
murmurului intens de primăvară al vieții ce se deştepta. 
Acesta se auzea de pretutindeni, aducând veselie. Venea de la 
făpturile ce reveneau la viață, după ce zăcuseră ca moarte, 
nemişcate cât duraseră lungile luni de ger. 

Fiecare coastă de deal deveni purtătoarea unui şiroi de apă. 
Izvoarele nevăzute susurau. Toate vietățile se mişcau, se 
frământau. Yukonul se debarasa de hainele sale de gheaţă. 
Sloiurile erau mâncate de apă pe dedesubt, iar pe deasupra 
de către soare. 

La început, în gheţuri se iviră nişte găuri, apoi fisuri ce se 
extinseră. Bucăţi mai mici căzură în apă. Şi, în mijlocul 
tuturor acelor frământări, acelor zvârcoliri ale vieţii ce se 
trezea, sub soarele strălucitor, umblau cei doi bărbați, femeia 
şi câinii husky. 

Dulăii se prăbuşeau, femeia plângea şi stătea pe sanie, Hal 
înjura mereu, iar Charles avea întotdeauna ochii umezi. Astfel 
ajunseră ei, cu greu, în tabăra lui John Thornton, de lângă 
gura de vărsare a râului Alb. 

Când se opriră acolo, câinii căzură la pământ şi rămaseră 
țepeni, ca morți. Mercedes îşi şterse ochii şi se uită la John 
Thornton. Charles se aşeză pe un buştean să se odihnească. 
Se aşezase foarte încet, din pricina durerilor provocate de 
trupu-i înțepenit. 

Hal vorbi în locul lor. John Thornton tocmai şlefuia un 
mâner de topor pe care-l făcuse din lemn de mesteacăn. 
Asculta, le răspundea monosilabic. Când i se cerea, dădea 
sfaturi concise. Cunoştea oamenii ca ei şi el sfătuia pe cineva 
doar dacă persoana respectivă îi urma povaţa. 

— Ne-au spus că drumul se va scufunda în apele râului şi 
că cel mai bine pentru noi ar fi să ne lăsăm păgubaşi, îi 
răspunse el lui Thornton, după ce acesta îi avertizase să nu 
mai umble pe gheața care se topea. Ne-au zis că nu vom 
ajunge până la Râul Alb şi iată-ne! La ultimele cuvinte râse 
triumfător. 

— V-au sfătuit bine, zise John Thornton. Drumul de pe râu 


se poate surpa oricând. Doar nişte nebuni norocoşi puteau 
face ca voi. Vă zic sincer, eu nu mi-aş risca viața pe gheața 
aceea nici pentru tot aurul din Alaska! 

— Asta pentru că nu eşti nebun, presupun, zise Hal. Noi 
însă ne vom continua drumul către Dawson. Hai, Buck! Sus! 
Înainte! strigă el, scoțând biciul. 

Thornton îşi văzu de treaba lui. Era inutil, ştia asta, să 
intervii între un nebun şi nebunia lui. Doi-trei nebuni în plus 
sau în minus nu vor schimba felul în care arăta lumea. Dar 
echipa nu se ridică la comanda aceea. Biciul se abătu asupra 
câinilor, rănindu-i nemilos. John Thornton strânse din buze. 
Sol-leks se ridică foarte încet. Urmă Teek. După el, Joe, 
schelălăind de durere. Pike se chinui mult. De două ori se 
prăbuşi. De-abia a treia oară se ridică. 

Buck nu făcu niciun efort. Stătea liniştit acolo unde se 
aşezase. Biciul îl rănea, dar el nici măcar nu se zbătea. De 
câteva ori Thornton vru să vorbească, dar se abţinu. Ochii i se 
umeziră. Cum biciul continuă să lovească, el se ridică şi 
începu să se plimbe nehotărât încoace şi încolo. Era pentru 
prima dată când Buck nu asculta şi Hal se înfurie cumplit. 
Schimbă biciul cu bâta. Buck refuza să se mişte, chiar sub 
ploaia de lovituri grele ce cădeau asupra lui. Ca şi tovarăşii 
săi, ar fi putut, cu greu, să se ridice, dar se hotărâse să nu o 
facă. Presimţea, în mod neclar, soarta ce-i aştepta. Asta de 
când trăseseră pe mal. De atunci nu-i mai dădea linişte. 
Simţise gheața subțire sub picioare întreaga zi. Dezastrul 
părea foarte aproape, dacă aveau să pornească mai departe 
pe traseu, cum le cerea stăpânul lor. Refuza să se mişte. 
Suferea cumplit. Era însă atât de slăbit, că loviturile nu aveau 
efectul obişnuit. Cum continuau să se abată asupra lui, 
scânteia de viață din el slăbi, apoi parcă se stinse. Se simțea 
ciudat de amorţit. Ca de la distanță, pricepea că era bătut. Îl 
părăsi până şi ultima senzaţie de durere. Nu mai simțea 
nimic. Deşi era slab, putea auzi impactul bâtei asupra lui. 
Dar parcă nici nu mai era trupul lui, ci al altuia. Deodată, pe 
neaşteptate, scoțând un urlet sălbatic, John Thornton se 


repezi asupra bărbatului care mânuia bâta. Hal fu împins 
înapoi, ca lovit de căderea unui copac. Mercedes tipa. Charles 
se uită neputincios, îşi şterse ochii umezi, dar nu se ridică din 
cauza trupului său înțepenit. John Thornton stătea asupra 
lui Buck, luptându-se să se controleze, prea furios ca să 
vorbească. 

— Dacă mai dai în câine, te omor! reuşi să zică el până la 
urmă, gemând. 

— E al meu, răspunse Hal, ştergându-şi sângele de la gură. 
Dă-te la o parte sau te omor! Voi pleca la Dawson! 

Thornton stătea între el şi câine şi nu arăta că intenţiona 
să se dea la o parte. Hal îşi scoase cuțitul lung de vânătoare. 
Mercedes ţipă, plânse, râse, ca o isterică. Thornton îl lovi pe 
Hal peste încheieturi cu mânerul toporului, iar cuțitul căzu la 
pământ. Îl lovi iar, când vru să ia arma de jos. Apoi se aplecă, 
îl luă el şi îi tăie curelele lui Buck. 

Hal nu se mai putea lupta. Sora lui îl îmbrăţişase. Buck era 
aproape mort, deci nefolositor la trasul saniei. Câteva minute 
mai târziu, părăsiră malul şi porniră pe râu. Buck îi auzi 
plecând şi ridică ochii să-i vadă. Pike era în frunte, Sol-leks 
rotaş, între ei Joe şi Teek. Şchiopătau şi se clătinau. Mercedes 
stătea pe sania încărcată. Hal ținea prăjina pentru condus 
câinii, Charles venea, împiedicându-se în urmă. 

Cum se uita Buck la ei, Thornton îngenunche lângă el şi, 
cu mâinile sale dure, dar blânde, căuta oasele rupte. Nu 
descoperi însă decât răni şi trupul extrem de slăbit, în timp ce 
sania ajunsese la un sfert de milă depărtare de ei. Câinele şi 
omul se uitau cum se deplasa, foarte încet, pe gheaţă. 
Deodată, partea din spate a acesteia se lăsă brusc, iar prăjina 
sări din mâna lui Hal. Ţipătul femeii ajunse până la ei. Îl 
văzură pe Charles întorcându-se şi făcând un pas înapoi. 
Apoi o întreagă bucată de gheață dispăru, împreună cu 
oameni şi câini. Se căscă o gaură. Nu se mai vedea nimic 
altceva. Gheaţa se scufundase în râu. John Thornton şi Buck 
se uitară unul la altul. 

— Bietul de tine, zise bărbatul, iar câinele îi linse mâna. 


6 
Din dragoste pentru un om 


Când lui John Thornton îi degerase un picior, în decembrie, 
partenerii săi îl lăsaseră în condiții confortabile să se facă 
bine şi plecaseră pe râu pe o plută din buşteni către Dawson. 
Încă mai şchiopăta uşor atunci când îl salvase pe Buck dar, 
pe măsură ce vremea se încălzi, şchiopătatul dispăru. Acolo, 
stând pe malul apei, în zilele lungi de primăvară, uitându-se 
la unde, ascultând leneş cântecul păsărelelor şi zumzetul din 
jur, Buck se înzdrăveni încet-încet. 

Odihna prinde bine cuiva care a parcurs trei mii de mile. 
Trebuie mărturisit că Buck devenise mai leneş pe măsură ce 
rănile i se vindecau, muşchii i se umflau, iar carnea îi 
reacoperea oasele. De altfel, toţi trândăveau, Buck, John 
Thornton, Skeet, Nig, aşteptând să vină pluta să-i ducă la 
Dawson. 

Skeet era un mic setter irlandez care se împrietenise cu 
Buck. Căţeaua avea calități de doctor. Aşa cum o vacă îşi 
spăla viţeii, şi ea lingea şi curăța rănile dulăului. De obicei, în 
fiecare dimineaţă după ce îşi terminau masa, ea se apuca de 
treabă, iar Buck o aprecia pentru asta la fel de mult ca pe 
John Thornton. Nig, la fel de prietenos, deşi nu arăta asta, era 
un uriaş dulău negru, o corcitură de copoi cu prepelicar, cu 
ochi zâmbitori şi o fire deschisă. Spre surprinderea lui Buck, 
respectivii câini nu manifestau semne de gelozie din cauza lui. 
Păreau să împartă cu el blândeţea şi generozitatea lui John 
Thornton. Pe măsură ce Buck se întărea, îl atrăgeau tot felul 
de jocuri, la care lua parte şi omul. Astfel, Buck trecu din 
convalescenţă în noua sa existență. Pentru prima dată află ce 
înseamnă dragostea pură, pasională. Aşa ceva nu simţise în 
casa judecătorului Miller din veşnic însorita Santa Clara 
Valley. Le fusese tovarăş de muncă fiilor judecătorului la 
vânătoare, nepoților acestuia un fel de paznic, iar cu fostul 
său stăpân se aflase în relaţii de demnă prietenie. Însă 


dragostea fierbinte, adoraţia, nebunia nu le manifestase decât 
pentru John Thornton. Bărbatul acela îi salvase viaţa, ceea ce 
nu era puţin. În plus, era stăpânul ideal. Alţi oameni aveau 
grijă de câini doar dacă se dovedeau credincioşi şi activi. El 
însă îi considera copiii lui. 

Mergea mai departe. Nu uita niciodată să aibă o vorbă 
bună pentru ei. Stătea mult la discuţii cu ei. Îi lua capul lui 
Buck în mâini, îl dădea înainte şi înapoi şi îi vorbea, iar 
câinele era bucuros, chiar dacă îl înjura. Buck nu cunoscuse 
altă bucurie mai mare decât îmbrăţişarea aceea dură, sunetul 
înjurăturilor şoptite şi, la fiecare mişcare înainte sau înapoi, 
inima stătea cât pe ce să-i sară afară din piept, într-atât de 
extaziat era. Când, după ce i se dădea drumul, se ridica în 
picioare, râzând, cu gâtlejul vibrând, John Thornton exclama: 

— Dumnezeule! Ai fi în stare şi să vorbeşti! 

Buck îşi exprima dragostea printr-un truc ce simula 
vătămarea. Deseori îi apuca cu gura mâna lui Thornton şi 
strângea brusc fălcile, astfel că multă vreme după aceea 
carnea purta încă urmele colților săi. Dar, cum dulăul 
înțelegea înjurăturile ca pe nişte vorbe frumoase, şi bărbatul 
pricepea că muşcătura aceea simulată era doar o mângâiere. 

Cea mai mare parte a dragostei lui Buck se exprima însă 
prin adoraţie. Înnebunea de fericire când Thornton îl atingea 
sau îi vorbea, însă nu căuta gesturile acelea. Nu se purta ca 
Skeet, care-şi punea botul pe mâna lui Thornton sau ca Nig, 
care-şi lăsa capul său mare pe genunchii stăpânului său. 
Buck se mulțumea să-l adore de la distanţă. 

Ar fi stat acolo un ceas întreg, la picioarele lui Thornton, 
uitându-se la el, studiindu-l, urmărindu-i cu interes expresiile 
întipărite pe chip, orice mişcare sau schimbare a trăsăturilor. 

Deseori, într-atât de strânsă era legătura între ei, încât 
Thornton răspundea din priviri ochilor lui Buck, fără vorbe, 
exprimându-şi astfel dragostea pentru el. Multă vreme după 
ce fusese salvat, dulăului nu i-a plăcut ca omul să iasă din 
câmpul lui vizual. Din clipa în care ieşea din cort până ce 
intra iar acolo, Buck era pe urmele lui. Însă de când venise în 


ținutul acela nordic nutrea teama că niciun stăpân nu putea 
fi permanent. 

Îi era frică să nu dispară şi Thornton din viaţa lui, ca 
Perrault, Francois ori metisul scoţian. Chiar şi noaptea, în vis, 
era bântuit de teama acesta. Atunci se trezea, se târa până la 
colț şi stătea să asculte respirația stăpânului său. Dar, în 
ciuda acelei iubiri imense pentru Thornton, chemarea 
sălbăticiei, pe care Nordul i-o trezise, rămânea vie şi intensă. 
Se dovedea credincios, devotat, dar nu uita de instinctele sale 
primitive. Era o ființă a pustietății, venită să stea la focul 
omului şi nu un câine din Sud, marcat de generații întregi de 
civilizație. Din cauza marii lui iubiri, nu putea fura de la omul 
acela. De la un alt bărbat însă, într-o altă tabără, nu ezitase 
nicio clipă, câtă vreme şiretenia de care dădea dovadă îl 
asigura că nu poate fi descoperit. 

Faţa şi trupul îi erau pline de urmele colților multor câini. 
Se bătuse cu ei la fel de sălbatic pe cât de viclean. Skeet şi Nig 
erau prea buni ca să se certe cu el. În plus, îi aparţineau lui 
John Thornton. Dar orice alt câine, indiferent de rasă sau 
valoare, afla repede de supremaţia lui Buck sau trebuia să se 
bată până la moarte cu un duşman teribil. 

Buck nu cunoştea mila. Învăţase perfect legea bâtei şi a 
colților şi nu se dădea niciodată înapoi din fața unui rival ce 
alegea drumul morţii. Luase lecţia asta de la Spitz, de la cei 
mai tari câini ai poliției şi ai poştei. Nu se putea opri la 
mijlocul drumului... Fie îi stăpânea pe ceilalți, fie li se 
supunea. De aceea, a fi milos însemna a fi slab. Mila nu 
exista în viața sălbatică. Era prost înțeleasă ca frica, iar 
asemenea neînțelegeri duc la pieire. A ucide ori a fi omorât, a 
mânca ori a fi leşinat, aceasta era legea. lar el i se supunea. 
Era mai bătrân ca în zilele când înţelesese toate acele lucruri. 
Lega trecutul de prezent. Stătea la focul lui John Thornton, 
un câine cu pieptul lat, cu colții albi, cu blana deasă. Dar, în 
spatele lui, se găseau umbrele unor câini diferiți, pe jumătate 
lupi sau chiar lupi sălbatici, îndemnându-l şi împingându-l, 
gustând carnea pe care o mânca el, bând apa lui, adulmecând 


vântul odată cu el, ascultând cu el zgomotele vieţii sălbatice 
din pădure, dormind alături de el, visând cu el, devenind ei 
înşişi subiectele viselor sale. 

Atât de active se dovedeau umbrele acelea că omul se 
îndepărta, zi de zi, de la el. Din adâncul pădurii răsuna o 
chemare, pe care o auzea deseori, ademenindu-l misterioasă. 
Se simțea chemat să întoarcă spatele focului şi pământului 
bătătorit din jurul acestuia, ca să se afunde în pădure. Nu 
ştia de ce şi unde, nici nu se întreba aşa ceva. Dar chemarea 
răsuna imperioasă, venind din inima codrului. Cum i se 
supunea şi pornea pe pământul nepăşit de la umbra 
copacilor, dragostea pentru John Thornton îl trăgea înapoi, 
lângă foc... 

Dar Thornton îl împiedica să plece. Restul oamenilor nu 
însemnau nimic pentru el. Călătorii puteau să-l laude, nu-l 
interesau. De la un om prea expansiv ar fi plecat imediat. 

Când au venit Hans şi Pete, partenerii lui Thornton, cu 
pluta mult aşteptată, Buck nici nu i-a băgat în seamă, până 
ce a priceput că îi erau apropiaţi lui John. După aceea i-a 
tolerat cu pasivitate, acceptându-le favorurile de parcă i-ar fi 
favorizat el prin acel accept. 

Ei erau la fel de voinici ca Thornton, de legaţi de pământ, 
gândind simplu şi clar. Îl înțelegeau pe Buck şi felul în care se 
comporta el. De aceea nu insistară să îi fie prieteni apropiați, 
cum le deveniseră Skeet şi Nig. 

Dragostea lui creştea continuu față de Thornton. Dintre 
bărbați, doar el putea să-i pună lui Buck o greutate în spate, 
în timpul unei călătorii de vară. Nimic nu părea prea greu 
pentru dulău, dacă Thornton îi cerea un lucru. Într-o zi, după 
ce părăsiseră pluta şi se îndreptau spre izvoarele râului 
Tanana, oamenii şi câinii stăteau pe culmea unui deal abrupt. 

Sub ei, la o adâncime de trei sute de picioare, se vedea 
fundul stâncos al văgăunii. Thornton stătea pe marginea 
prăpastiei, Buck lângă el. O nesăbuinţă îi trecu prin minte 
bărbatului. Le atrase atenţia lui Hans şi Pete la experimentul 
pe care-l plănuise. 


— Sări, Buck! porunci el, întinzându-şi braţul în gol, 
deasupra abisului. În clipa următoare, de-abia reuşi să-l 
oprească pe câine, ajungând amândoi la un pas de prăpastie. 
Hans şi Pete reuşiră să-l tragă înapoi, în siguranţă. 

— E cu neputinţă, zise Pete, după ce reuşi iar să vorbească. 

Thornton clătina din cap. 

— Nu, e nemaipomenit, dar şi îngrozitor. Câteodată mi se 
face frică, ştiţi asta? 

— Nu-mi doresc să fiu cel care-ţi vrea răul când se află el 
prin apropiere, concluzionă Pete, uitându-se la Buck. 

— Nici eu, Doamne fereşte! glăsui Hans. 

La Circle City, înainte de sfârşitul anului, previziunile 
sumbre ale lui Pete se adeveriseră. Burton cel Negru, un om 
răutăcios şi nestăpânit, certându-se cu un barman, îl văzu pe 
Thornton, bine intenţionat, intervenind în disputa lor. Buck, 
după cum obişnuia, stătea liniştit într-un colţ, cu capul pe 
labe, urmărind gesturile stăpânului său. Burton lovi, fără 
avertisment, chiar în umăr. Thornton fu aruncat într-o parte, 
răsucindu-se prin aer. Nu se prăbuşi doar fiindcă reuşi să se 
prindă de bara de la tejghea. 

Cei care se uitau auziră ceva ce nu era nici lătrat nici 
schelălăit, ceva ca un fel de răget. Trupul lui Buck zbură prin 
aer direct spre beregata lui Burton. Bărbatul îşi salvă 
întâmplător viața ducându-şi braţul la gât, dar fu aruncat la 
podea, de dulăul deasupra lui. Buck îşi eliberă colții din 
carnea omului şi căută iar să-l apuce de beregată. De această 
dată, bărbatul nu reuşi decât parțial să se apere, astfel că 
gâtlejul îi fu sfâşiat. 

Mulțimea sări pe Buck şi îl alungă de acolo. În timp ce 
doctorul cerceta rana, dulăul mârâia furios, încercând să sară 
iar asupra victimei sale. Doar ciomegele oamenilor îl ţineau la 
distanţă. 

O adunare spontană a minerilor hotărî, pe loc, că animalul 
fusese provocat, astfel că Buck nu fu acuzat de nimic. Dar 
faima lui se răspândi şi, de atunci, era cunoscut în orice 
tabăra din Alaska. 


Mai târziu, în toamna aceluiaşi an, îi salvă viaţa lui John 
Thornton într-un alt fel. Cei trei parteneri coborau cu o barcă 
pe cursul apei, plină de repezişuri, pe la Forty Mile Creek. 
Hans şi Pete se deplasau deseori pe mal, ca să lege cu o 
frânghie subțire de Manila, când de un copac, când de altul. 
Thornton rămânea mereu în barcă, făcând-o să coboare pe 
firul apei cu ajutorul unei prăjini. Le striga celor de pe mal 
încotro să se deplaseze. Buck, aflat pe uscat, îngrijorat şi 
agitat, se uita mereu la barcă, nescăpându-l vreodată din ochi 
pe stăpânul său. 

Într-un loc deosebit de rău, cu stânci ascuţite ascunse sub 
apă, Hans eliberă frânghia, pentru ca Thornton să poată 
manevra cu uşurinţă prăjina, apoi alergă pe uscat cu un 
capăt al funiei în mână, să o lege de un copac, după 
încheierea manevrei. 

Barca se izbi de stânci, iar Thornton, căzând în undele 
înspumate, fu dus de curentul puternic în cea mai rea zonă a 
repezişurilor. Prin apele acelea învolburate niciun înotător nu 
putea supraviețui... Buck se aruncă în unde imediat. După 
trei sute de paşi, depăşind un vârtej teribil, îl prinse pe 
Thornton. După aceasta, dulăul porni spre mal, luptându-se 
cu toate forțele împotriva furiei devastatoare a apei. Dar 
înainta prea încet spre uscat... Curentul îi trăgea cu o putere 
uimitoare. Se auzea deja mugetul fioros al cascadei. Stâncile 
se ascundeau parțial în spuma şi vaporii rezultați din căderea 
apelor. Vârfurile pietrelor uriaşe păreau dinții unui pieptăn 
enorm. 

Thornton pricepu că nu aveau cum să învingă asemenea 
forțe ale naturii, pentru a putea ajunge pe mal. Fu ridicat 
peste o stâncă, fu rănit de a doua şi izbit, cu o putere teribilă, 
de a treia. Se agăţă de vârful lunecos al acestuia cu ambele 
mâini, şi strigă: 

— Du-te, Buck! Du-te! 

Buck nu se putea prinde şi el de o stâncă. Fu măturat de 
curent şi se lupta cu disperare, dar nu reuşea să vină înapoi 
la stăpânul său. După ce comanda lui Thornton se repetă, el 


ieşi parțial din apă, ridicându-şi capul, ca pentru a se uita 
pentru ultima dată la om, apoi porni, supus, către uscat. 
Înotă din toate puterile şi fu scos pe mal de Pete şi Hans, 
chiar în clipa când înotul devenea imposibil şi începea 
distrugerea. Ei ştiau că un om nu putea rezista mai mult de 
câteva minute agăţat de o stâncă, izbit de curentul fioros. 
Alergară de îndată pe mal, până la un punct mai apropiat de 
Thornton, aflat pe o înălțime. 

Legară frânghia cu care ţineau barca de gâtul şi umerii lui 
Buck, fiind atenţi să nu-l stranguleze sau să-l împiedice să 
înoate, apoi îl aruncară în apă. El se luptă cu mult curaj cu 
undele furioase, dar nu avea destulă putere să le învingă. 
Descoperi că apele îl duseseră departe de stăpânul său abia 
mai târziu. Hans îl ancoră rapid la mal, de parcă ar fi fost o 
barcă. Prins astfel în curentul devastator, reuşi să iasă la 
suprafață. Fu tras pe uscat, unde ajunse câteva clipe mai 
târziu. Aproape că se înecase, iar Hans şi Pete se repeziră la 
el, să-i dea primul ajutor, scoțând apa din el. Se ridică în 
picioare clătinându-se, dar se prăbuşi din nou. Câteva 
cuvinte abia rostite de Thornton ajunseră până la ei. Deşi nu 
înțeleseră nimic, pricepură că era la limita puterilor. Glasul 
stăpânului avu efectul unui şoc electric asupra lui Buck. Sări 
în picioare şi alergă pe mal până în punctul de unde mai 
fusese o dată lansat la apă. 

Îi legară iar frânghia şi îl aruncară în unde. De data asta, 
nimerise mai bine în curentul devastator, astfel că eforturile 
sale de a înainta se făcură vizibile. Greşiseră prima oară, dar 
nu şi a doua. Hans şi Pete îl țineau cu frânghia de pe uscat, 
eliberând-o atunci când era nevoie, uşurându-i efortul. 

Ajungând chiar în dreptul lui Thornton, Buck porni ca din 
puşcă spre stăpânul său. Omul îl văzu venind. Buck îl izbi ca 
un berbec de asalt, fiindcă folosise curentul ca să ajungă la el. 
Bărbatul îl prinse cu braţele de gât. Hans legă frânghia de un 
copac. Thornton şi Buck fură iar acoperiți de ape. Luptându- 
se din răsputeri, sufocându-se, când omul deasupra câinelui, 
când invers, traşi de către cei de pe uscat, răniți de stâncile 


ascuțite, izbutiră să ajungă pe mal! Thornton ajunse acolo pe 
burtă, cu ajutorul unui buştean pe care îl aruncaseră Hans şi 
Pete. Prima dată se uită la Buck, lângă al cărui trup, aparent 
lipsit de viață, Nig scoase un urlet, în timp ce Skeet îi lingea 
fața udă şi ochii închişi. Thornton era şi el rănit şi burduşit. 
Se duse cu grijă acolo unde zăcea Buck. Îl cercetă şi văzu că 
avea trei coaste rupte. 

— Se va face bine, anunţă el. Vom ridica tabăra chiar aici! 
Stătură acolo până ce Buck se înzdrăveni şi putură continua 
drumul. 

larna, la Dawson, dulăul înfăptui altă ispravă. Poate nu la 
fel de eroică precum cealaltă, dar care îi ridică şi mai mult 
prestigiul în Alaska. Acea ispravă fu, în mod deosebit, 
folositoare celor trei bărbaţi. Ei aveau nevoie de rezultatul 
acesteia, călătoria mult dorită către Estul virgin, unde nu 
apăruseră căutătorii de aur, nefiind posibilă încă. 

Se discuta despre aşa ceva în Salonul Eldorado, unde 
oamenii se lăudau cu câinii lor favoriți. Buck, datorită 
priceperii sale, era ţinta oamenilor respectivi. Thornton îl 
apăra mereu. După o jumătate de oră, un bărbat zise că 
dulăul său putea porni o sanie cu o încărcătură de cinci sute 
de livre şi merge oricât cu ea. Al doilea bărbat se lăuda cu 
şase sute de livre, în ceea ce-l privea pe câinele său, iar al 
treilea cu şapte sute, pentru animalul său. 

— Doar atât? se miră Thornton. Buck poate duce o sanie 
cu o mie de livre pe ea! 

— Să tragă o sută de yarzi? întrebă Matthewson, un 
bogătaş din Bonanza, care se lăudase că dulăul său putea 
târi şapte sute de livre. 

— Sigur că poate trage sania cu o sută de yarzi, spuse 
John Thornton. 

— Ei, bine, atunci, zise Matthewson, fără grabă, deliberat, 
astfel ca toți să poată auzi, eu am o mie de dolari şi pariez că 
nu poate. lată-i. 

Zicând asta, puse pe tejghea săculețul cu pulbere auriferă 
ce arăta ca un cârnat. Nimeni nu scoase un cuvânt. 


Cacialmaua lui Thornton, că nu putea fi altceva decât o 
cacialma, fusese desființată. El simţi cum se îmbujorează. 
Limba îi jucase o festă. Nu ştia dacă Buck putea porni o sanie 
cu o mie de livre pe ea. O jumătate de tonă! 

Enormitatea afirmației sale îl îngrozi. Avea mare încredere 
în forța lui Buck. Deseori îl crezuse capabil de aşa ceva. 
Niciodată însă nu-l supusese unei asemenea probe. Acum, 
când ochii unei duzine de bărbaţi stăteau fixați asupra lui, 
tăceau şi aşteptau, nu ştia ce să facă. Mai mult, nu avea nicio 
mie de dolari, ca să susțină pariul acela. Nici partenerii săi, 
Hans şi Pete, nu-i aveau. 

— Afară e sania mea, cu peste două mii de livre de făină pe 
ea, continuă fără jenă Matthewson, aşa că poţi să ne arăţi ce 
forță are câinele tău. 

Thornton nu răspunse. Nu ştia ce să zică. Se uita la 
chipurile din fața lui ca un om care-şi pierduse puterea de 
judecată şi căuta pe undeva să găsească lucrul care-i va porni 
din nou mintea. Chipul lui Jim O'Brien, un bogătaş din 
Mastodon şi un vechi prieten, îi apăru înainte chiar atunci. 
Atunci se gândi să facă ceea ce nu încercase niciodată până 
atunci. 

— Îmi poţi împrumuta o mie? întrebă, mai mult în şoaptă. 

— Sigur, răspunse O'Brien, scoțând la iveală o pungă de 
dimensiunile celei a lui Matthewson. Deşi nu prea cred, John, 
că dulăul tău poate face şmecheria asta. 

Cei din localul Eldorado ieşiră de îndată pe stradă, ca să 
vadă încercarea. Mesele rămaseră pustii. leşiră până şi 
dealerii şi paznicii, ca să pună pariuri. Câteva sute de oameni, 
cu blănuri pe ei şi cu mănuşi în mâini, se înghesuiau în jurul 
saniei, la mică distanță. Sania lui Matthewson, încărcată cu o 
mie de livre de făină, stătea acolo de câteva ceasuri în gerul 
serios de afară, căci erau minus şaizeci de grade, iar tălpile 
acesteia înghețaseră în zăpada groasă. 

Pariurile erau, în general, de la doi la unu că Buck nu 
putea mişca sania. Se discuta foarte mult dacă nu trebuia 
mişcată puţin înainte de a porni, fiindcă tălpile ei înghețate 


înțepeniseră în zăpadă. Dar acest lucru depindea doar de 
Matthewson, care insista însă ca dulăul să o tragă aşa cum 
era, iar majoritatea celor de față îi dădeau dreptate. Astfel, 
cota pariurilor crescu până la trei la unu. 

Dar nu aveau oponenți. Nimeni nu-l credea pe Buck în 
stare de aşa ceva. Thornton se grăbise să accepte 
confruntarea dar se îndoia şi el de reuşită. Acum se uita la 
sanie. Doar o echipă obişnuită, de zece câini cu blana 
cârlionțată o trăgeau prin zăpadă. Sarcina lui Buck părea 
imposibilă. Matthewson jubila. 

— Trei la unu! proclamă el. Mai pun o mie pariu, Thornton, 
ce zici? 

Pe chipul lui Thornton se citea nehotărârea. Însă spiritul 
lui de luptător se trezi deodată. Spiritul acesta fusese trezit de 
pariuri. Nu vroia să recunoască imposibilul, nu acceptase 
înfrângerea. 

Îi chemă pe Hans şi pe Pete. Săculeţii lor cu pulbere 
auriferă erau subţiri. Împreună cu al său, cei trei de-abia 
aveau două sute de dolari. Suma aceea reprezenta întreaga 
lor avere. Totuşi, mizară, fără şovăială, împotriva celor şapte 
sute de dolari ai lui Matthewson. 

Echipa de zece câini fu deshămată. Buck, cu propriile lui 
curele, fu legat la sanie. Fusese cuprins şi el de acea tensiune 
nervoasă. Simțea că trebuia să facă imposibilul pentru 
Thornton. 

Văzându-l cât de frumos era, oamenii murmurară. Bine 
antrenat, cu niciun gram de grăsime peste muşchii săi oțeliți. 
Cântărea o sută şi cinzeci de livre de carne bătută. Blana îi 
strălucea de parcă era de mătase. Pe grumaz şi pe umeri, 
coama părea să i se ridice la fiecare mişcare, de parcă părul i- 
ar fi fost viu. Pieptul lat, puternicele picioare din față, se 
completau bine cu restul trupului său, unde muşchii tari 
arătau ca nişte role pe dedesubtul pielii. Oamenii simțeau 
muşchii aceia şi îi considerau tari ca piatra. Cota pariurilor 
scăzu până la doi la unu. 

— Doamne, omule! Doamne! strigă un bogătaş de la 


Skookum Benches. Îţi ofer opt sute de dolari pe el, domnule, 
înainte de încercarea asta! Opt sute doar că l-am văzut! 

Thornton îi făcu semn din cap că nu-l vinde şi se apropie 
de Buck. 

— Trebuie să stai departe de el, protestă Matthewson. 
Joacă cinstit şi rămâi la distanţă! 

Se lăsă liniştea deplină. Doar glasurile pariurilor răzbăteau 
până la ei. Ofereau o cotă de doi la unu. Toţi recunoşteau că 
Buck era un animal minunat, dar se temeau să îşi piardă 
banii. Thornton îngenunche lângă dulău. Îi luă capul în 
mâinile sale şi rămaseră, câteva clipe, obraz lângă obraz. Nu-l 
scutură, aşa cum obişnuia, nici nu-l înjură. Îi şopti însă la 
ureche: 

— Arată cât ţii la mine, Buck. Arată asta! 

Mulțimea se uita foarte curioasă. Treaba devenise 
misterioasă. Părea o conjurație. Când Thornton se ridică în 
picioare, Buck îi prinse mănugşa în colți, apoi îi dădu drumul 
fără grabă. Era răspunsul lui, fără cuvinte, ce exprima 
dragostea lui. Thornton se retrase. 

— Acum, Buck! strigă el. 

Dulăul se opinti, trăgând din răsputeri din ham. Acesta se 
întinse câțiva inci. Aşa ştia el să tragă. 

— Înainte! răsună tăios glasul lui Thornton în tăcerea 
tensionată din jur. Buck se roti spre dreapta. Nu reuşi însă să 
deplaseze sania. Cele o sută cinzeci de livre ale sale fură 
oprite brusc. Încărcătura se clătină. Dinspre tălpi se auziră 
nişte pârâituri. 

— Trage! porunci Thornton. 

Pârâitul se înteți. Sania se urni puţin. Tălpile se mişcară 
câţiva inci. Gheaţa ce le ţinuse prizoniere se rupsese! Oamenii 
nici nu mai respirau, fără să-şi dea seama de asta. 

— Înainte, Buck! 

Ordinul lui Thornton răsună ca o împuşcătură. Buck se 
avântă înainte, trăgând din răsputeri de curele. Trupul îi 
părea dintr-o singură bucată. Muşchii noduroşi i se umflaseră 
pe sub blana mătăsoasă. Pieptul său lat aproape că atingea 


pământul. Capul, întins înainte, era lăsat în jos. Picioarele i 
se mişcau repede, iar ghearele zgâriau zăpada înghețată 
lăsând dâre paralele. 

Sania se clătină, gata să pornească. Unul dintre picioare îi 
alunecă şi un bărbat strigă. Apoi sania porni dintr-odată. 
După o mişcare bruscă, se opri. Porni iar. Se opri. O jumătate 
de inci... Un inci... Doi inci... 

Smuciturile se  diminuară. Mişcarea, înceată, deveni 
continuă. Oamenii respirau iar. Nu-şi dăduseră seama că îşi 
ținuseră răsuflarea câteva clipe. Thornton alerga în urma lui, 
încurajându-l pe Buck cu vorbe scurte şi vesele. Distanţa 
fusese măsurată, iar sania se apropia de grămada de lemne 
de foc ce marca sfârşitul celor o sută de yarzi. 

Veselia celor din jur crescu. Se transformă în larmă când el 
trecu de lemne şi se opri la comandă. Fiecare era uimit, până 
şi Matthewson. Căciuli şi mănuşi zburau prin aer. Oamenii îşi 
strângeau mâinile. Nu conta cu cine. Toţi strigau şi țipau. Dar 
Thornton căzu în genunchi lângă Buck. Îşi rezemă capul de 
capul câinelui. Cei din jur îl auziră înjurându-l pe Buck 
destulă vreme, cu aprindere, dar şi dragoste. 

— Dumnezeule! Domnule, strigă bogătaşul din Skookum 
Bench, vă dau o mie de dolari pe el. O mie, domnule! O mie 
două sute! 

Thornton se ridică în picioare. Ochii îi erau umezi. 
Lacrimile i se scurgeau pe obraji. 

— Domnule, îi zise el bogătaşului, nu-l vând. Du-te naibii 
domule! Mai mult de atât nu pot face pentru dumneata, 
domnule! 

Buck îi apucă mâna cu colții. Thornton îl scutură scurt. Ca 
animați de acelaşi impuls comun, privitorii se dădură înapoi, 
la o distanță respectuoasă. Se dovediră suficient de discreți 
încât să nu întrerupă scena aceea. 


T 
Buck câştigă 


Când Buck câştigă o mie şase sute de dolari pentru John 
Thornton în cinci minute, făcu posibil ca stăpânul său să-şi 
plătească anumite datorii şi să călătorească, alături de 
partenerii săi în Est, unde căuta o mină părăsită, a cărei 
poveste era veche precum ţinutul acela. Mulți oameni o 
căutaseră. Puțini o găsiseră. Majoritatea însă, nu se mai 
întorseseră dintr-o asemenea călătorie. Mina părăsită 
ascundea o tragedie şi rămânea acoperită de mister. Nimeni 
nu ştia cine o descoperise primul. Nici cele mai vechi poveşti 
nu-l pomeneau. Însă de la început, în apropierea ei existase o 
cabană veche. Muribunzii o pomeneau. Ca şi mina, despre 
care mărturiseau că avea pepite imense, nemaiîntâlnite 
nicăieri în Nord. 

Dar niciun om nu supraviețuise ca să aducă tezaurul acasă 
la el. Iar morţii erau morți. De aceea, Pete, Hans şi John 
Thornton, cu Buck şi alți şase câini, se îndreptau spre Est, pe 
o pistă necunoscută, ca să realizeze ce alți oameni şi dulăi la 
fel de buni ca ei nu izbutiseră. 

Merseră cu sania şaptesprezece mile în sus pe Yukon, 
cotiră la stânga, pe râul Stewart, trecură lacurile Mayo şi 
Mequestion. Continuară drumul până ce Stewart deveni un 
pârâu, coborând dinspre culmile muntoase ce marcau şira 
spinării acelui continent. 

John Thornton nu cerea mult de la om sau de la natură. 
Nu se temea de sălbăticie. Cu o mână de sare şi o puşcă, 
putea merge prin acele ţinuturi pustii şi îndepărtate oricât 
vroia. Nu se grăbea. Precum indienii, vâna ziua, ca să aibă ce 
mânca seara. Dacă nu găsea nimic, ca şi indienii, era convins 
că avea să vâneze ceva în ziua următoare. Astfel că, în cursul 
acelei lungi călătorii spre Răsărit, carnea a fost plătită prin 
gloanţe, iar sania era încărcată doar cu unelte şi obiecte 
absolut necesare. 


Lui Buck îi plăcea tare mult aşa ceva. Vânătoarea, 
pescuitul, hoinăreala nesfârşită prin locuri necunoscute. 
Săptămâni întregi merseră astfel, zi de zi. Şi săptămâni în şir 
făceau tabăra unde vroiau, ici-colo, câinii trândăvind şi 
oamenii găurind gheața pentru a spăla nisipul şi pietrişul în 
tigăile lor speciale, la căldura focului, căutând aurul. 

Uneori călătoreau flămânzi, alteori mâncau zgomotos, după 
cum le zâmbea norocul la vânătoare. Se făcu astfel vară, iar 
câinii şi oamenii, cu poverile în spate, trecură cu plutele 
lacurilor albastre ale munţilor şi coborâră sau urcară pe râuri 
necunoscute în bărci făcute din lemnul pădurii din jur. Lunile 
se scurseră astfel. Ei umblară încoace şi încolo prin vastele 
spaţii ce nu apăreau pe hărți, pe unde nu mai fusese nimeni 
şi totuşi, pe unde mai fuseseră oamenii, dacă povestea despre 
Cabana Pierdută era adevărată. 

Merseră prin munții stâncoşi, mai sus de păduri, prin zona 
zăpezilor veşnice, prin văile stăpânite de căldura verii, printre 
țânțari şi muşte. La umbra ghețarilor culeseră căpşuni şi flori 
cu care doar ţinuturile sudice se puteau lăuda... În toamna 
acelui an pătrunseră într-o regiune ciudată, plină de lacuri, 
tristă şi tăcută, unde trăiseră multe zburătoare, dar care nu 
mai prezenta semne de viață. Pe acolo sufla vântul rece şi se 
auzea vâjâitul melancolic al mestecenilor. Urmă o iarnă 
întreagă în care rătăciră pe pistele şterse ale oamenilor ce 
fuseseră înaintea lor pe acolo. Odată, chiar dădură peste o 
potecă părăsită, prin pădure. Cabana Pierdută părea a se afla 
prin apropiere. Numai că nu se ştia unde începea cărarea 
aceea şi unde se termina. Rămânea cufundată în mister, la fel 
ca omul şi motivul pentru care o făcuse. 

Altădată găsiră resturile unei colibe de vânătoare. Printre 
păturile rupte văzură o flintă cu ţeavă lungă. John Thornton 
recunoscu arma ca fiind una folosita de cei de la Hudson Bay 
Company, demult, în ținuturile nord-vestice. Puşca aceea 
făcea cât greutatea ei în piei uscate de castor. Dar asta era 
tot. Nimic despre omul care ridicase coliba aceea şi lăsase 
arma acolo. 


Veni încă odată primăvara. La sfârşitul hoinărelii lor găsiră 
nu Cabana Pierdută, ci un pârâu, într-o vale largă. Aurul se 
vedea ca un unt galben pe fundul tigăilor. Nu căutară mai 
departe. Fiecare zi de lucru le aducea mii de dolari în pulbere 
auriferică şi pepite şi ei munceau în continuu. 

Aurul fu pus în săculeți din piele de elan de câte cinzeci de 
livre fiecare şi îngrădit ca lemnul pentru foc. Trudeau zi de zi, 
iar acestea treceau repede, ca prin vis, pe măsură ce averea 
lor creştea. Acum câinii nu aveau nimic de făcut în afară de a 
mânca tot ceea ce dobora Thornton. Buck petrecea multe 
ceasuri lenevind lângă foc. Imaginea omului păros şi cu 
picioare scurte, îi apărea frecvent în fața ochilor, de când nu 
prea avea ce face. 

Deseori, clipind lângă foc, Buck rătăcea cu el în cealaltă 
lume, a amintirilor. Lucrul cel mai evident din acea altă lume 
era teama. Când îl privea pe omul păros dormind lângă 
flăcări, cu capul apropiat de genunchi şi acoperit de mâinile 
sale, dulăul observă că somnul lui era neodihnitor, că 
tresărea mereu şi se trezea; că cerceta cu frică tenebrele din 
jurul lui, punând mai multe lemne pe foc. Dacă mergeau pe 
plaja marii, unde omul păros culegea scoici pe care le mânca 
îndată, el se uita mereu în jur, căutând vreun pericol ascuns. 
Picioarele lui erau pregătite de fuga iute ca vântul la orice 
apariție neobişnuită. 

Prin pădure se târau fără zgomot, Buck urmându-l 
îndeaproape. Erau vigilenţi, în alertă, ascultând orice zgomot, 
adulmecând aerul. Omul acela auzea şi mirosea la fel de bine 
ca Buck. Ființa păroasă putea să se urce rapid în copaci şi să 
meargă pe sus la fel de iute ca pe pământ. Se agăța cu 
membrele de crengile arborilor şi se deplasa astfel, fără să 
cadă, fără să scape vreo ramură din prinsoare, încât părea a 
avea douăsprezece picioare. Era la el acasă în copaci ori pe 
sol. Buck îşi amintea de nopțile de veghe petrecute sub arborii 
în care se odihnea omul păros, prins bine de crengi în timp ce 
dormea. 

Nu departe de imaginile acelei fiinţe răsuna chemarea din 


adâncul pădurii. Îi provoca nelinişte şi dorințe stranii. Simţea 
o plăcere vagă. Devenea conştient de dorinţele sale sălbatice. 
Se zbuciuma fără să ştie de ce. 

Şi-ar fi băgat botul în muşchiul răcoros din pădure sau în 
ierburile înalte de pe solul negru, ca să simtă bucuros mirosul 
pământului gras. Ar fi stat ghemuit ore în şir, după 
trunchiurile copacilor prăbugşiţi, ascultând şi privind atent 
orice sunet sau mişcare din jur. 

Poate că, din acea poziție, spera să surprindă sursa acelei 
chemări pe care nu o putea înțelege. Nu ştia nici de ce făcea 
acele lucruri neobişnuite. Trebuia să le împlinească, fără a 
cunoaşte motivul. 

Impulsuri irezistibile puseră stăpânire pe el. Ar fi vrut să 
zacă în tabără, stând leneş la căldura soarelui. Brusc însă, îşi 
înălță capul şi urechile, ascultând atent. Ar fi sărit în picioare 
şi ar fi zbughit-o de acolo, alergând ore în şir prin păduri şi 
câmpii lipsite de copaci. 

Îi plăcea să fugă prin albiile uscate ale râurilor ori să se 
târască şi să spioneze păsările din pădure. Măcar o zi ar fi 
stat sub un tufiş, ca să vadă potârnichile mişcându-se 
încoace şi încolo. Îi plăcea însă să alerge în semiîntunericul 
din miezul nopţilor de vară, ascultând murmurele adormite 
ale pădurii, citind semnele şi sunetele cum omul citeşte 
cărțile, căutând acel lucru misterios care-l chema mereu, 
treaz ori adormit, să vină. 

Într-o noapte tresări din somn. Vederea îi era ascuţită, 
nările adulmecau aerul, coama i se zburlise. Dinspre pădure 
venea chemarea sau doar o părticică din ea, un sunet distinct 
şi definit, ca niciodată până atunci, un urlet prelung, 
asemănător şi parcă nu oricărui alt zgomot făcut de un câine 
husky. 

Deşi nu-l mai auzise până atunci, sunetul acela nu-i era 
necunoscut. Străbătu tabăra şi, în tăcerea deplină, porni prin 
pădure. Cum se apropie de sursa urletului, merse mai încet, 
cu atenție mărită la fiecare mişcare, până ajunse la o poiană 
aflată între copaci. Uitându-se acolo, văzu, cu botul ridicat 


spre cer, un lup lung şi slab. 

Nu făcuse niciun zgomot, totuşi celălalt încetă să mai urle 
şi încercă să adulmece cine se apropiase de el. Buck se ivi în 
poiană, cu trupul pregătit de luptă, coada ridicată şi ţeapănă, 
păşind cu grijă. Fiecare mişcare a sa se vroia o dovadă de 
prietenie. Dar lupul o luă la fugă când îl văzu. Îl urmă, cu 
salturi impresionante, vrând să-l întreacă. Îl fugări printr-un 
canal, pe albia pârâului, până ce o îngrămădire de trunchiuri 
le bară calea. Lupul se învârti în jurul acesteia, pivotând pe 
picioarele sale din spate, ca Joe sau alți câini husky 
încercuiți, zbârlindu-se şi mârâind, clănțănind din dinți, 
încercând să muşte de mai multe ori, cu rapiditate. Buck nu-l 
atacă. Se apropie de el mergând în cerc în jurul lui, 
neîncetând să facă gesturi de prietenie. Lupul se temea şi era 
neîncrezător. Buck era de două ori mai mare decât el, iar 
capul sălbăticiunii de abia îi ajungea la umăr. Încercându-şi 
norocul, lupul reuşi s-o zbughească şi urmărirea fu reluată. 
După o vreme, fu încercuit iar şi lucrurile se repetară, deşi 
arăta destul de jalnic şi Buck ar fi putut să-l prindă uşor. 
Până la urmă, răbdarea câinelui fu răsplătită. Lupul, 
înțelegând că nu i se vrea răul, se mirosi bot în bot cu 
urmăritorul său. Deveniră prieteni şi se hârjoniră, în felul în 
care se hârjonesc sălbăticiunile. După un timp, lupul plecă 
fără grabă, încercând să-i arate astfel celuilalt că trebuia să 
ajungă într-un anumit loc. Alergară astfel unul lângă celălalt 
prin întuneric, drept către albia pârâului. Pe malul opus 
ajunseră pe un teritoriu deluros, cu multe pâlcuri de copaci şi 
pâraie. Printre arborii aceia alergară ore în şir, în timp ce 
soarele se ridica, iar ziua aducea căldura ei pe pământ. Buck 
era tare bucuros. Ştia că până la urmă răspunsese chemării, 
fugind alături de fratele lui din pădure către locul de unde 
venea, în mod cert, chemarea. 

Vechile amintiri îl copleşiră repede. Parcă mai făcuse toate 
acele lucruri înainte, în acea lume cețoasă din memoria lui. Le 
făcea din nou acum, alergând liber prin câmpie, cu pământul 
necălcat de om sub picioare, cu bolta cerească nesfârşită 


deasupra capului său. 

Se opri la un pârâu să bea apă. Atunci, Buck îşi aminti de 
John Thornton. Se aşeză. Lupul porni mai departe, spre locul 
de unde venea, în mod cert, chemarea, apoi se întoarse la el, 
mirosindu-se bot în bot şi încercând să-l încurajeze să 
continue acţiunea. 

Dar Buck se ridică şi porni, încet, către tabără. Mai mult de 
o jumătate de oră, fratele său sălbatic alergă alături de el. 
Apoi se aşeză, îşi ridică botul către cer şi urlă. Era un urlet 
trist. Buck se opri brusc, auzindu-l. Plecă mai departe încet, 
auzindu-l din ce în ce mai slab, până ce se topi cu totul. 

John Thornton servea cina când Buck se ivi în tabără şi se 
repezi asupra lui, în semn de afecțiune, răsturnându-l, 
cățărându-se pe el, lingându-l de față, muşcându-l de mână, 
iar omul îi scutură capul şi-l înjură drăgăstos. 

Timp de două zile şi două nopţi, Buck nu mai părăsi 
tabăra, nici nu-l pierdu pe Thornton din priviri. Îl urmărea la 
muncă, se uita la el în timp ce mânca, îl vedea acoperindu-se 
cu pături noaptea, ieşind dintre ele dimineața. Dar, după 
două zile, chemarea pădurii începu să se audă mai intens ca 
oricând. 

Buck se agita iar. Era bântuit de amintirea fratelui său 
sălbatic, de ţinutul atrăgător de dincolo de pârâu şi de 
alergarea umăr la umăr prin pădurile nesfârşite. Porni din 
nou să hoinărească printre copaci, dar nu mai dădu peste 
fratele său sălbatic. Deşi asculta cu mare atenţie, urletul trist 
nu se mai auzi. 

Începu să doarmă în afara taberei noaptea, zile în şir. 
Odată trecu singur pârâul şi hoinări prin ţinutul cu păduri şi 
numeroase cursuri de apă. Acolo petrecu o săptămână, 
căutând zadarnic vreun semn de la fratele său sălbatic, 
vânând ca să aibă ce mânca. 

Pescui somon într-o apă destul de mare, ce se vărsa 
undeva în mare. Pe acolo ucise şi un urs negru voinic, orbit 
de țânțari în timp ce pescuia, urlând neajutorat prin pădure. 
Chiar în condiţiile acelea, lupta fusese grea. Buck făcuse apel 


la toate forțele şi ferocitatea sa. 

Dorința sângelui deveni mai puternică decât oricând. Era 
un ucigaş, un prădător, trăind pe seama unor ființe vii, 
neajutorate, un singuratic datorită propriei puteri, 
supraviețuind victorios într-un mediu ostil în care cel mai tare 
supraviețuia. 

Din pricina aceasta începu să se mândrească foarte mult. 
Se fălea cu mişcările sale, cu jocul fiecărui muşchi, iar coada 
lui îmblănită se ridica mai sfidătoare. În afară de zona 
maronie de pe botul său, semăna foarte bine cu un lup 
gigantic, cel mai mare din neamul lui. 

De la tatăl lui Saint-Bernard moştenise mărimea şi 
greutatea, de la mama lui, din rasa ciobănesc, forma trupului 
său. Botul îi era lung ca al unui lup. Era însă mai mare ca al 
oricărui lup. Capul, ceva mai lat, părea, de asemenea, al 
unuia dintre fraţii săi sălbatici. 

Şiretenia sa era cea a lupului. Inteligent ca un ciobănesc 
sau un Saint-Bernard, acumulase experiența în cea mai dură 
dintre şcoli, astfel că devenise o creatură formidabilă, ce 
colinda sălbăticia. 

Acest animal carnivor, ce se hrănea doar cu carne vie, era 
în plină formă, în culmea forțelor sale, plin de vigoare şi de 
vitalitate. 

Rapid ca un câine husky ce putea sări ca să se apere de 
câteva atacuri succesive, se mişca mai iute ca oricare dintre 
cei din neamul său. Vedea, auzea şi răspundea extrem de 
repede, la orice gest. Desigur, văzul, auzul şi răspunsul sunt 
acțiuni succesive, dar le despărțea, la el, atât de puţin timp, 
că păreau similare. Muşchii săi, plini de vitalitate, păreau 
nişte arcuri de oţel. Dădea dovadă de o energie ieşită din 
comun, pe care o risipea în jur cu generozitate. 

— N-a mai existat câine ca el, spune într-o zi John 
Thornton, pe când partenerii săi se uitau la Buck, ce se 
îndepărta de tabără. 

— lar după ce a fost făcut el, matrița s-a stricat, zise Pete. 

— Aşa cred şi eu! afirmă Hans. 


Îl văzură ieşind din tabără, dar nu înțelegeau deloc 
schimbarea îngrozitoare ce avea loc în el, de îndată ce ajungea 
în mijlocul pădurii. Acolo nu mai mergea. Devenea o 
sălbăticie, furişându-se ca o pisică, mişcându-se ca o umbră. 
Ştia cum să profite de fiecare colț, să se târască pe burtă ca 
un şarpe, cum să sară şi să lovească. Putea lua un cocoş 
polar din cuibul său, putea să ucidă un iepure în somn, şi să 
prindă o pasăre înainte de a-şi lua zborul. Peştii, în bălți, nu 
se dovedeau destul de rapizi pentru el. Nici castorii. Ucidea 
pentru a se hrăni, nu din plăcere. Prefera să mănânce ceea ce 
vâna chiar el. Avea chiar un anumit umor în faptele sale, 
astfel că era încântat să le fure hrana veverițelor, care-l certau 
din vârfurile copacilor, după ce reuşeau să se îndepărteze de 
el. 

Odată cu venirea toamnei, se iviră mulți elani. Se deplasau 
încet, urmărind să întâmpine iarna în văile joase, unde era 
mai puțin aspră. Buck doborâse deja un pui de elan. Dorea 
însă să vâneze unul matur, mare şi impunător. Ocazia se ivi 
într-o zi, pe când se găsea la izvorul pârâului. 

O cireadă de elani trecuse, de pe teritoriul cu ape şi păduri 
pe celălalt, avânt în frunte un animal uriaş. Acesta se 
dovedise bătăios, avea cam şase picioare înălțime, de la 
pământ la greabăn. Reprezenta cel mai teribil duşman pe care 
şi-l putea dori Buck. Masculul acela avea coarnele cu 
paisprezece vârfuri şi care măsurau şapte picioare. Ochii săi 
mici străluceau cu răutate, atunci când mugi furios, văzându- 
| pe câine. 

În coastele elanului se înfipsese o săgeată cu pene, ceea ce 
explica furia lui. Călăuzit de instinctul său ce provenea de la 
vânătorile din zilele îndepărtate ale strămoşilor săi, Buck îl 
izolă pe mascul de ceilalți din cireadă. Nu fu uşor. Trebui să 
latre şi să joace prin fața elanului, ferindu-se de 
impresionantele sale coarne şi de loviturile de copită, care l-ar 
fi ucis pe loc. Neputând să se întoarcă cu spatele la acel 
pericol şi să-şi continue drumul, masculul se înfurie mai tare. 
În clipele acelea se repezea la Buck, care se trăgea cu 


abilitate, momindu-l prin impresia că nu reuşea să scape din 
apropierea lui. Dar, după ce elanul a fost separat astfel de 
ceilalți din cireadă, doi sau trei masculi mai tineri se repeziră 
la Buck pentru a-i permite animalului rănit să revină în 
mijlocul lor. 

Câinelui îi trebui foarte multă răbdare ca să acţioneze în 
continuu timp de ore în şir, precum păianjenul ce-şi ţese 
plasa ori pantera ce pregăteşte atacul. Răbdarea aceea e 
specifică animalelor de pradă. Buck dispunea de ea, astfel că 
se ținea în coasta cirezii, întârziindu-i mersul, iritându-i pe 
masculii tineri, speriind femelele cu pui, înfuriindu-l cumplit 
pe elanul rănit, că nu-i putea veni de hac. Joaca respectivă 
continuă o jumătate de zi. Parcă erau mai mulți câini, 
atacând de peste tot, amenințând cireada, uzând răbdarea 
prăzii sale, care, oricum, este mai redusă decât a 
prădătorului. 

Cum ziua se apropia de sfârşit şi soarele cobora către nord- 
vest, nopțile de toamnă durând doar şase ore, tinerii elani 
veneau mai rar în ajutorul celui rănit. Iarna ce se apropia îi 
îndemnă către ţinuturile mai joase. Se părea că nu aveau 
cum să scape de făptura neobosită ce le dădea târcoale. În 
plus, nu ameninţa vieţile puilor. Se cerea doar sacrificarea 
unui singur membru al cirezii, lucru care nu-i interesa prea 
mult pe ceilalți. În cele din urmă, fură de acord să plătească 
prețul. 

În asfinţit, elanul rănit stătea cu capul plecat, privindu-şi 
tovarăşii, femelele pe care le ştia, puii pe care îi zămislise, 
tinerii pe care îi condusese, cum se îndepărtau de el, la pas 
rapid, prin lumina slabă. 

Nu-i putea urma, căci înaintea lui se ivise teroarea 
nemiloasă care nu-l lăsa să plece. Cântărea cu trei sute de 
livre peste o jumătate de tonă. Trăise o viață lungă, plină de 
lupte, la sfârşitul căreia înfrunta moartea ce-l amenința prin 
colții unei făpturi ale cărei cap nu se înălța peste genunchii 
săi mari. De atunci, zi şi noapte, Buck nu-şi mai părăsi 
prada. Nu-i dădea răgaz, nu-i permitea să se odihnească. Nici 


nu-l lăsa pe elan să-şi potolească setea arzătoare în pâraiele 
pe care le trecură. Deseori, disperat, se înfuria şi trecea la 
atac. Atunci Buck nu încerca să i se împotrivească, ci fugea. 
Când masculul stătea pe loc, câinele se lungea pe pământ, 
atacându-l cu ferocitate ori de câte ori încerca să mănânce 
sau să bea. 

Capul cel uriaş se lăsa tot mai jos sub povara coarnelor 
imense. Tropăind scădea în intensitate. Stătea pe loc perioade 
lungi, cu nasul spre sol, cu urechile lăsate în jos. Iar Buck 
avea şi mai mult timp să se odihnească şi să bea apă. În 
momentele acelea, gâfâind, cu limba lui roşie atârnându-i 
afară din gură, cu ochii aţintiți asupra elenului imens, lui 
Buck i se părea că lucrurile se schimbaseră. Simţea o nouă 
agitație în ţinut. Odată cu venirea elanilor, se iveau şi alte 
făpturi. Pădurea, apa, aerul, vibrau, dezvăluindu-le prezența. 
El simţea lucrurile acelea, dar nu vedea nimic, nu auzea 
nimic, dar ştia că ţinutul se schimba. Se hotări să cerceteze 
asta după ce avea să termine treaba cu prada sa. Până la 
urmă, la sfârşitul celei de-a patra zile, dobori elanul uriaş. O 
zi şi o noapte rămase la locul faptei, mâncând şi dormind. 
Apoi, odihnit, împrospătat, puternic, porni către tabără şi 
John Thornton. Străbătu ţinutul mergând direct către casă 
printr-o zonă necunoscută, cu o precizie ce l-ar face de ruşine 
pe om şi busola sa. 

Cum umbla el astfel, deveni mai conştient de noua agitație 
din ţinut. Existau nişte făpturi diferite de cele din timpul verii. 
Lucrul acela nu mai exista, misterios, doar în mintea sa. 
Păsările vorbeau despre el, veverițele pălăvrăgeau de asta, 
vântul şoptea despre el. Se opri de câteva ori şi adulmecă bine 
aerul rece al dimineţii. Mesajul aflat astfel îl făcu să 
pornească spre casă în mare viteză, cu salturi impresionante. 

Bănuia că se petrecea o nenorocire, dacă nu cumva deja 
avusese loc. Cum traversă ultimul curs de apă şi porni către 
valea unde se afla tabăra, merse cu deosebită atenţie. Trei 
mile mai departe descoperi nişte urme ce-l făcură să se 
zbârlească. Se îndreptă direct către tabără şi John Thornton. 


Se grăbea. Era nerăbdător să afle ce se întâmplase. Nasul îi 
dăduse câteva informaţii despre făpturile ce trecuseră pe 
acolo. 

Observă tăcerea neobişnuită a pădurii. Păsările fugiseră de 
acolo. Văzu doar una, mare, lucioasă şi cenuşie, în vârful 
unui copac de aceeaşi culoare, părând a face parte din 
arborele respectiv. 

Cum Buck se strecura pe acolo ca o umbră, nasul i se 
mişcă brusc într-o anumită direcție, de parcă o forță bună îl 
trăgea spre locul respectiv. Merse după mirosul acela şi-l 
descoperi pe Nig. Zăcea pe o parte, mort. Reuşise să se 
târască până acolo. Trupul îi era străpuns de o săgeată cu 
pene. O sută de yarzi mai departe, Buck dădu peste unul 
dintre câinii de sanie, pe care Thornton îi adusese de la 
Dawson. Acesta se mai zbătea încă, între viață şi moarte, 
chiar pe drum. Buck merse în continuare, fără să se 
oprească. Dinspre tabără se auziră glasurile îndepărtate ale 
unor oameni. Mergând pe burtă către marginea poienii, îl găsi 
pe Hans, plin de săgeți, ca un porc spinos. 

În clipa aceea, Buck zări locul unde fusese coliba din 
ramuri de copaci. Ceea ce văzu îl făcu să se zburlească. O 
furie cumplită puse stăpânire pe el. Nici nu ştiu când mârâi, 
dar mârâi tare, cu o ferocitate ieşită din comun. Pentru ultima 
dată în viață îi permitea pasiunii să uzurpeze rațiunea şi 
viclenia. Îşi pierduse capul din pricina prea marii lui iubiri 
față de John Thornton. Indienii dansau în jurul colibei 
distruse, când auziră un răget îngrozitor şi văzură ivindu-se 
între ei un animal nemaiîntâlnit până atunci. Era Buck, un 
uragan viu, care tăbărâse pe ei să-i distrugă. Sări pe cel mai 
apropiat indian, şeful lor, sfâşiindu-i gâtul şi vena jugulară. 
Sângele țâşni ca dintr-o fântână. Nu se opri asupra victimei. 
Sfâşie beregata altui om. Ataca în continuare. Se arunca în 
mijlocul cetei rupând, sfâşiind, distrugând, mişcându-se 
mereu, rămânând neatins de săgețile trase către el. De fapt, 
într-atât de rapid se mişca, iar indienii erau atât de apropiaţi, 
că se nimereau cu săgețile între ei. Un tânăr războinic, 


aruncând o suliță în Buck, trecu prin pieptul altui vânător cu 
atâta forță, că îl străpunse dintr-o parte în alta. Panica puse 
stăpânire pe indieni şi fugiră îngroziți în pădure, strigând că 
venise peste ei Spiritul Rău. Buck era, într-adevăr, încarnarea 
groazei. Răgea în urma lor şi îi dobora ca pe căprioare, cum 
alergau ei printre copaci. Ziua aceea a fost cumplită pentru 
tribul yeehat. S-au răspândit până departe, prin ţinut. Abia o 
săptămână mai târziu ultimii supraviețuitor s-au adunat într- 
o vale şi şi-au numărat pierderile. Cât despre Buck, obosit de 
urmărirea aceea, se întorsese la tabăra distrusă. Îl găsi pe 
Pete învelit cu pături, cum fusese ucis, luat prin surprindere. 
Lupta disperată a lui Thornton rămăsese înscrisă pe pământ. 
Buck adulmecă fiecare amănunt al acesteia, până ce ajunse 
la marginea unei bălți adânci. La marginea acesteia, cu capul 
şi picioarele din față în apă, zăcea Skeet, credincioasă până în 
ultima clipă. Balta, plină de noroi, decolorată, ascundea un 
cadavru. Acolo pierise John Thornton. Buck merse pe urmele 
sale în apă. Acolo se opreau toate urmele. 

Întreaga zi, Buck rătăci prin baltă şi colindă neobosit prin 
tabără. Cunoştea moartea, încetarea mişcării, lipsa vieţii. Ştia 
că John Thornton murise. Îi lăsase un gol în suflet, care-l 
ardea şi pe care nu-l putea umple cu nimic... Uneori, când se 
oprea să privească leşurile indienilor, uita de durere. Atunci 
resimțea o mare mândrie. O fală cum nu trăise niciodată până 
atunci... Îl ucisese pe om, cea mai presus făptură. Îi omorâse 
în luptă dreaptă, colți împotriva bâtei. Mirosea curios 
trupurile. Pieriseră atât de uşor! Nu era mare lucru de cei. 
Noroc că aveau bâte, săgeți şi sulițe! De acum încolo nu avea 
să se mai teamă de ei decât dacă purtau în mâini acele arme. 

Veni noaptea. Luna plină se ridica peste copaci, pe cer, 
luminând ţinutul de parcă ar fi fost zi. Cu venirea nopții, 
Buck desluşi agitația noii vieți din pădure, alta decât cea 
adusă de indieni. Se ridică, ascultă, adulmecă. De departe 
răsună un urlet, urmat de un cor de sunete asemănătoare. 
Cu cât trecea timpul, urletele se apropiau. 

Lui Buck nu-i erau necunoscute. Le ştia din altă lume, 


persistentă în memoria sa. Se duse în centrul poienii şi 
ascultă. Era chemarea aceea, pe care o mai auzise, 
ademenindu-l mai mult ca oricând. Acum era gata să i se 
supună. John Thornton murise. Ultima lui legătură cu 
oamenii fusese ruptă. 

Obţinându-şi mâncarea prin vânătoare, ca indienii ce 
urmăresc trupele migratoare de elani, haita de lupi trecuse, 
până la urmă, din ţinutul pădurilor şi al apelor în valea lui 
Buck, invadând-o. În poiana luminată de lună se iviră ca un 
fluid argintiu. În centrul poienii se găsea Buck, neclintit ca o 
statuie, aşteptându-i să vină. 

Se mirară de mărimea lui. Urmă o clipă de răgaz, după care 
cel mai îndrăzneț lup se repezi la el. Buck lovi ca fulgerul, 
rupându-i beregata. Rămase apoi neclintit, ca înainte, în timp 
ce lupul doborât se zbătea în agonie în spatele lui. Fu atacat 
de alți trei, care se succedară rapid. Unul după altul, ei se 
retraseră, cu grumazurile ori umerii plini de sânge. Fu destul 
pentru haită. Săriră toți lupii asupra prăzii, dar rapiditatea şi 
agilitatea lui Buck îi fură foarte folositoare. Pivotând pe labele 
din spate, muşcând, sfârtecând, era mereu pretutindeni, iar ei 
nu-i puteau veni de hac. Nu-i lăsa să vină în spatele lui, de 
aceea se retrăgea încet, către baltă şi albia pârâului. Ajunse 
astfel pe o ridicătură de pe malul acestuia. 

Se folosi de peretele vertical de pe malul apei, pe care-l 
făcuseră oamenii în timp ce scotoceau pământul după aur, 
mergând de-a lungul lui până ce ajunse la un golf, 
protejându-şi astfel spatele şi înfruntând haita doar din faţă. 
Atât de bine se luptă că, după o jumătate de ceas, lupii se 
retraseră, descurajați. Limbile le atârnau, iar colții albi le 
străluceau sub razele lunii. Unii se întinseseră pe jos, cu 
capetele ridicate şi urechile îndreptate înainte. Alţii stăteau în 
picioare, uitându-se la el. Alții beau apă din baltă. 

Un lup, slab şi cenuşiu înaintă către el cu precauţie, 
prietenos, iar Buck îl recunoscu pe fratele său sălbatic alături 
de care alergase o zi şi o noapte. Îşi atinseră boturile. Atunci 
un lup bătrân, plin de cicatrice din luptele duse, înaintă. 


Buck vru să mârâie, însă se abținu şi îşi atinseră boturile. 
După aceea lupul cel bătrân se aşeză, îşi ridică capul către 
lună şi scoase un urlet prelung. Ceilalţi se aşezară şi urlară şi 
ei. Acum chemarea era clară pentru Buck. Se aşeză şi urlă 
alături de ei. Apoi se îndepărtă de peretele ce-i protejase 
spatele, iar haita se îngrămădi în jurul lui, adulmecându-l 
aproape prieteneşte. Conducătorii dădură un semnal şi lupii 
se răspândiră printre copaci. Plecară astfel, urlând în cor, iar 
Buck alerga alături de ei, umăr la umăr cu fratele său 
sălbatic. Aici s-ar putea încheia, foarte bine, povestea lui 
Buck. Nu după mulți ani, indienii au observat schimbarea 
produsă în neamul lupilor. Apăruseră unii cu pete maronii pe 
cap ori pe bot şi cu o pată albă pe mijlocul pieptului. În plus, 
indienii povesteau despre un Câine Strigoi, care alerga în 
fruntea haitei. Se temeau de el, fiindcă se dovedise mai 
viclean ca ei, furând din taberele lor în iernile grele, jefuindu- 
le capcanele, omorându-le câinii, provocându-le cei mai 
curajoşi luptători. 

Povestea spunea lucruri şi mai rele. Existau vânători ce nu 
se mai întorseseră în tabără sau care fuseseră descoperiți de 
oamenii din trib cu beregatele sfâşiate. În jurul lor se vedeau 
urmele labelor de lupi. Amprentele din zăpadă erau mai mari 
decât ale oricărui lup obişnuit. În fiecare toamnă, când 
indienii urmăreau cirezile de elani, într-o anumită vale nu se 
aventurau niciodată. Iar femeile se întristau când se spunea, 
în jurul focului, de ce Spiritul Rău alesese acea vale drept 
adăpost al său. 

În fiecare vară, acolo venea un vizitator, pe care indienii 
yeehat nu-l cunoşteau. Era un lup uriaş, cu o blană uriaşă, 
ce nu se asemăna cu ceilalți. Trecea prin ţinutul păduros şi se 
oprea în poiana dintre copaci. 

Acolo unde ceva galben se vărsase din săculeţii din piele 
putrezită de elan, în jurul cărora crescuseră ierburile înalte ce 
ascundeau acum galbenul acela de soare, el stătea multă 
vreme şi, înainte de plecare, urla o dată, prelung şi trist. 

Dar nu întotdeauna era singur. Când veneau lungile nopţi 


de iarnă şi lupii îşi căutau hrana prin vai, putea fi văzut 
alergând în fruntea haitei prin lumina palidă a lunii ori în 
lucirea aurorei boreale, făcând salturi uriaşe înaintea 
tovarăşilor săi, cu grumazul său mare aplecat, ca şi cum ar fi 
cântat imnul unei lumi mai tinere, de fapt melodia acelei 
haite. 


